Sementara Kita Kurang Ambil Perhatian, Lelaki Ini Dedahkan Bahaya Pedophilia Kepada Masyarakat

Nota Editor: Artikel ini ditulis oleh Ustaz Hasrizal Abdul Jamil, seorang Pengarah Akademik di Khalifah Model School (Secondary), jurulatih, pemilik bisnes dan penulis buku di blog beliau SaifulIslam.com dan blog sokongan kebapaan Abah.my. Semoga penulisan ini membuka mata betapa seriusnya jenayah pedofil kepada rakyat Malaysia, dan menyedarkan semua, terutamanya pihak berkuasa, tentang impak besar yang menanti anak-anak mangsa jenayah pedofil. Terima kasih buat Ustaz Hasrizal atas kesudian berkongsi artikel ini di Vocket. Diharapkan tiada lagi yang memandang rendah jenayah ini mulai sekarang.

Ketika rakyat Malaysia bergembira dengan cuti hujung minggu yang panjang, kita dikejutkan dengan berita di United Kingdom International Business Times (www.ibtimes.co.uk). Seorang pelajar MARA jurusan Matematik di Imperial College, Nur Fitri Azmeer Nordin, 23 tahun, telah dijatuhkan hukuman penjara 5 tahun oleh Southwark Crown Court. Beliau mengaku bersalah atas 17 pertuduhan memiliki, menghasilkan, dan mengedar 30 ribu imej dan video lucah kanak-kanak bawah umur, 601 daripadanya adalah imej dan video kategori A.

Kategori ini membabitkan foto dan video yang memaparkan aktiviti persetubuhan dengan kanak-kanak, diungkap oleh pihak polis sebagai “… some of the most extreme images that have ever been seen by officers that work in this field,” kata Sara Keane, daripada Metropolitan Serious Crime Unit.

Semasa kediamannya di Bayswater diserbu, laptop beliau terbuka bersama patung seorang kanak-kanak lelaki bersaiz penuh di sisinya.

Berita itu pantas kemudiannya disiarkan di agensi berita tempatan dan segera tersebar di media sosial.

Tentu sahaja ia berita yang mengejutkan, memalukan, dan sekali gus menyedihkan kita semua, apatah lagi oleh keluarga beliau, serta kenalan juga guru-gurunya kerana nama sekolah menengah dan kolej persediaannya sebelum berlepas ke UK, disiarkan.

Tetapi, apa yang menyebabkan berita itu luar biasa adalah kerana keberhasilannya mengajak rakyat Malaysia bersuara memberikan pendapat masing-masing. Reaksi rakyat Malaysia itu, menjadikan kes ini lebih besar daripada kes seorang pesalah yang sudah pun ditentukan hukumannya. Reaksi rakyat Malaysia memperlihatkan jenayah dalam kategori Nur Fitri ini, sebagai sesuatu yang tidak difahami, justeru ramai yang menganggap hukuman itu terlalu berat, mengapa wajah dan namanya dipaparkan di media, dan kemuncaknya ialah apabila Ahli Majlis MARA, Nazir Hussin Akhtar Hussin membuat kenyataan mengatakan bahawa MARA akan memberi peluang kedua kepada Nur Fitri untuk beliau menyambung pengajian di institusi milik MARA sekembalinya beliau ke tanah air nanti!

Komen kita bercampur aduk di antara pornografi dewasa, perkahwinan sejenis, menyimpan foto dan video namun tidak pernah melakukan hubungan seks dengan kanak-kanak, serta soal peluang bertaubat, tidak tahu isi hati sebenar pesalah, malah ada juga yang mendakwa bahawa mungkin ada unsur menghina Islam yang dilakukan jika pelajar itu terus di sana!

Walaupun semuanya berkaitan dengan jenayah seksual, tetapi apabila yang dimangsakan itu adalah kanak-kanak, ia perlu berdiri dalam kategori khusus. Kanak-kanak adalah amanah dan tanggungjawab orang dewasa untuk melindungi mereka. Kanak-kanak yang menjadi mangsa jenayah seksual ini berada di dalam keadaan mereka tidak memahami apa yang sedang berlaku ke atas diri mereka, dan keduanya kepercayaan mereka kepada orang dewasa itu telah dimanipulasi. Ia menjadikan jenayah ke atas mereka itu salahnya berganda-ganda, dan sangat kejam.

Di UK, sudah ada banyak contoh kes yang membabitkan jenayah Paedophile, termasuk yang berprofil tinggi. Antara kes paling menggemparkan kita adalah pembongkaran kes jenayah paedophile Sir James Wilson Vincent atau lebih dikenali sebagai Jimmy Savile. Seorang tokoh media dan juara fundraising, seorang yang sangat dekat di hati masyarakat Britain, rupa-rupanya adalah syaitan bertopengkan manusia, memangsakan kanak-kanak untuk kepuasan seksualnya.Disebabkan oleh kedudukannya yang sangat ‘mulia’ di mata ramai, tuduhan-tuduhan yang timbul semasa hayatnya tidak diberi perhatian. Hanya selepas kematiannya, ratusan dakwaan keluar hingga membawa kepada penyiasatan dan pembongkaran yang menakutkan.

Dalam kes jenayah paedophile ini, janganlah dihujah seseorang itu baik, atau dalam konteks kita sebagai umat Islam, dia itu mat surau, imam dan sebagainya. Orang jahat ditakuti oleh kanak-kanak. Kebaikan orang baiknya yang menjadikan kanak-kanak percaya kepadanya dan kepercayaan itu dicabuli oleh jenayah kejam berkenaan.

Peter Watts, seorang bekas guru, memiliki lebih 21 ribu foto pornografi kanak-kanak. Beliau mempunyai akses yang banyak dengan kanak-kanak, termasuk melalui tugasannya sebagai jurulatih kriket. Dalam pembongkaran kes jenayahnya, Peter Watts gagal dalam usahanya menghalang BBC menamakan dirinya secara terbuka di dalam dokumentari The Hunt for Britain’s Paedophiles yang disiarkan di BBC2 pada tahun 2002. Dokumentari The Hunt for Britain’s Paedophiles ini menimbulkan banyak kontroversi dan kemarahan rakyat Britain disebabkan oleh pendedahan yang terlalu ‘terang’. Namun mungkin itulah caranya untuk memahamkan mereka yang memandang remeh realiti jenayah paedophile ini. Manusia jenis apa yang boleh terangsang melihat kanak-kanak dicabul? Kombinasi perlakuan jenayah dan sakit mental, menatijahkan kejadian yang amat menakutkan ini.

Mark Hanson yang turut dipaparkan di dalam siri ketiga dokumentari berkenaan, bekas mangsa jenayah paedophile semasa kecilnya, bertukar menjadi pemangsa yang berulang kali melakukan jenayah yang sama. Akhirnya, sehari selepas rakaman penggeledahan rumahnya oleh pihak polis, beliau nekad membunuh diri kerana tidak sanggup menjalani hukuman penjara atas pengulangan jenayah tersebut.

Paedophile tidak mudah melepaskan dirinya dari penyakit jiwa ini.

Malangnya ketegasan yang dilakukan oleh pihak berwajib di UK, menimbulkan kehairanan masyarakat kita.

LOMPONG UNDANG-UNDANG

Disebabkan oleh kuranganya pendedahan terhadap jenayah jenis ini, ramai anggota masyarakat kita tidak faham seteruk manakah kesannya kepada anak-anak kita. Berbeza dengan masyarakat di Barat, mereka telah menempuh pengalaman panjang dengan jenayah paderi di gereja Katholik yang mencabul kanak-kanak, dan hal ini mengubah persepsi mereka terhadap paedophiles untuk membentuk reaksi perundangan terhadapnya.

Undang-undang kanak-kanak di Malaysia masih mentah. Kita mempunyai kurang daripada 10 orang tenaga pakar di Universiti Awam yang membuat kajian di dalam undang-undang kanak-kanak. Kebanyakan mereka tertumpu kepada juvenile justice dan sebahagian yang lain pula tertumpu kepada hak kanak-kanak dan penganiayaan kanak-kanak, dan tidak spesifik kepada jenayah seksual paedophiles.

Akta Kanak-Kanak 2001 [rujukan] juga tidak secara jelas menyatakan sebarang peruntukan untuk melindungi kanak-kanak daripada paedophiles. Pindaan yang bakal dibentangkan di Parlimen sedikit masa lagi pun, mungkin tiada menyentuh hal ini secara khusus. Mungkin Akta Komunikasi dan Multimedia 1998 [rujukan] berguna untuk bertindak menangani jenayah pornografi, tetapi ia tidak mempunyai peruntukan yang dikhususkan terhadap jenayah paedophile. Sedangkan jenayah paedophile itu sendiri sudah bersifat multi-classified.

Untuk sebuah negara bernama Malaysia, belum ada peruntukan untuk campur tangan perundangan, pemantauan terhadap penjenayah paedophile, tiada pelan pemulihan (rehabilitasi) untuk pesalah serta tiada sistem sokongan dan perlindungan untuk kanak-kanak. Kita sangat-sangat jauh ketinggalan di belakang.

Saya berharap ada tenaga pakar di dalam PDRM pada menangani jenayah ini, biar pun buat masa ini kita tidak mempunyai kerangka tindakan perundangan terhadap peadophiles.

Ibu bapa, guru-guru dan anggota masyarakat perlu mendesak wakil rakyat kita membawa isu ini untuk diperdebatkan di Parlimen agar Akta Kanak-kanak 2001 boleh dipinda bagi memasukkan peruntukan ini. Kes Nur Fitri mesti menjadi pendesak kepada perubahan yang amat diperlukan ini.

Saya hanya anggota masyarakat yang prihatin. Melalui pembacaan dan pengalaman saya berinteraksi dengan beberapa orang anggota masyarakat yang meminta pendapat dalam hal berkaitan masalah rumahtangga mereka (mungkin kerana saya dilabel sebagai Ustaz Cinta ekoran buku Aku Terima Nikahnya), ada di antara mereka yang mengalami kecelaruan orientasi seks disebabkan oleh pengalaman seks pertama mereka semasa kanak-kanak. Mereka ini dicabul oleh lelaki-lelaki kepercayaan mereka (adik beradik, ahli keluarga terdekat, jiran, abang angkat, guru…) semasa mereka sendiri ketika itu tidak memahami apa yang sedang berlaku ke atas diri mereka.

Banyak kajian menunjukkan impak yang besar daripada pengalaman seks pertama, kepada orientasi seks seseorang itu sepanjang hayatnya. Bayangkanlah duhai pembaca, jika semasa anak-anak kita masih berusia muda, masih naif, masih belum sampai masa untuk difahamkan tentang seks kepada mereka, rupa-rupanya sudah pun menjadi mangsa. Pengalaman itu lekat di dalam jiwa mereka dan jumlah anggota masyarakat kita terutamanya lelaki, menjadi gay bagai tidak dapat dibendung-bendung lagi. Tambahan pula kebebasan internet, menjadikan segalanya bagai bencana agung yang menghancurkan generasi umat ini.

Asrama menjadi antara lokasi paling sial pada merosakkan seksualiti remaja. Jangan main-main dengan ‘main-main’ itu kerana bencananya besar.

Sebagai bapa, saya ajar anak saya untuk melindungi aurat mereka, bahagian mana yang tiada sesiapa boleh lihat apatah lagi sentuh, dan mereka mesti mempertahankan aurat mereka secara fizikal. Jika anak lemah bab ini, wajib kukuhkan. Dan sekiranya tak mampu, jangan sekali-kali duduk asrama (walaupun tidak duduk asrama pun belum tentu selamat).

Hal ini sangat serius. Tiada yang kelakarnya pada mengenang zaman asrama, berkaitan kes-kes sebegini.

Sikap sambil lewa dan memandang remeh akan jenayah paedophile di kalangan masyarakat kita ekoran kes membabitkan Nur Fitri ini, menyebabkan saya teringat kepada perbincangan saya dan rakan-rakan berkenaan gambar muka depan buku Orientalism oleh Edward Said.

The Snake Charmer (1879) :Bahagian aurat budak lelaki itu telah saya gelapkan

Muka hadapan buku ini dihiasi dengan lukisan bertajuk The Snake Charmer, yang dilukis oleh pelukis Perancis Jean-Léon Gérôme sekitar tahun 1879. Ia ditandatangani dengan “J.L Gerome 1880″. Lukisan berkenaan memaparkan seorang budak lelaki yang bertelanjang berdiri di atas sebuah karpet kecil di tengah-tengah sebuah bilik yang berdindingkan jubin biru, memandang ke arah menjauhi penonton, sambil memegang seekor ular sawa yang melengkar di pinggangnya membawa ke bahu. Manakala seorang lelaki tua duduk di sebelah kanak budak itu sambil bermain seruling. Persembahan itu ditonton oleh sekumpulan lelaki bersenjata yang pelbagai latar belakang mereka, daripada kabilah-kabilah yang berbeza, bersama pakaian dan senjata yang juga berbagai-bagai.

Walaupun budak penjinak ular itu membuat persembahan dalam keadaan bertelanjang kerana mahu memastikan tiada helah yang disembunyikannya semasa mengawal ular, lukisan J.L Gerome ini mendatangkan secara subliminal mesej homoeroticism. Lukisan ini adalah diinspirasikan daripada lawatan J.L Gerome ke Istanbul pada sekitar tahun 1875. Biar pun ada perdebatan panjang lebar tentang sejauh mana lukisan ini menggambarkan Timur, sebagaimana yang dibahaskan di bawah topik Orientalism berkenaan, ia mengingatkan saya kepada kajian intensif yang dilakukan oleh Profesor Dr. Khaled el-Ruayheb bertajuk Before Homosexuality in the Arab-Islamic World, 1500-1800.

Kajian ini meneliti sikap masyarakat terhadap homoseksualiti di zaman pra moden dunia Arab-Islam. Sikap umat Islam sering dilabel sebagai schizophrenic, kerana ia amat nyata dalam ekspresi masyarakat sepertinya ditoleransi, manakala di satu sudut pula, ia diharamkan oleh Islam. Kajian mendalam oleh Profesor Dr. Khaled el-Ruayheb ini mengemukakan satu asas yang penting untuk membetulkan kefahaman kita mengenai isu sensitif ini, bahawa di zaman berkenaan, budayanya tidak mempunyai konsep homoseksualiti, sebagaimana yang ada pada hari ini.

Keterikatan kepada nas menjadikan keingkaran hanya pada perbuatan liwat. Akan tetapi perbuatan bersedap-sedap dengan budak lelaki yang tidak mencapai tahap persetubuhan, menerima reaksi yang bercampur baur. Sebahagian melihatnya sebagai keji, sebahagian yang lain pula melihatnya sebagai tidak.

Kajian ini amat mengganggu fikiran saya kerana data-data yang dikemukakan menunjukkan aspek interaksi intim yang hari ini dianggap sebagai pencabulan seksual ke atas kanak-kanak, berada di daerah yang kabur di dalam sejarah umat Islam. Sekurang-kurangnya tiga kurun menjelang era moden, memperlihatkan umat Islam masuk ke zaman moden dengan kefahaman yang tidaklah bersifat hitam putih dalam menentukan batas halal dan haram dalam isu ini.

Jika Barat sudah membongkar salah laku gereja dalam mencabul kanak-kanak, bagaimana pula dengan kesediaan kita membongkar jenayah ini di dalam sejarah kita?

Apakah sambil lewa kita sudah berakar umbi di dalam sejarah? Sebab itu, apabila mangsa serta pemangsa dalam kes jenayah seksual seperti isu Nur Fitri ini, saya tertanya-tanya, apakah sebenarnya penyelesaian yang dimaksudkan sebagai rawatan Islam?

Saya harap lebih ramai agamawan yang berwibawa memberi reaksi kepada isu ini yang semakin meruncing!

Di sini saya kongsikan saranan penting oleh Puan Noor Afidah Abu Bakar, Parent Connect Consultancy, untuk perhatian kita sekeluarga, juga guru-guru dan masyarakat, dalam melaksanakan tanggungjawab kita melindungi kanak-kanak daripada mangsa jenayah paedophile.

Teringat kira-kira 10 tahun yang lalu, semasa baru sahaja kembali ke tanah air, saya pernah berbual dengan isteri, “tidak lama lagi Malaysia ini akan ada makin ramai penjenayah yang bermasalah mental dan jenayahnya memerlukan pihak berwajib mahir membuat profiling penjenayah sebegini”:

Pedofilia adalah seorang dewasa atau remaja yang mempunyai kecenderungan dan keinginan seksual terhadap kanak-kanak. Pedofilia telah lama terlepas bebas di negara kita.

Ingatkah lagi pembunuhan kejam adik Nurin Jazlin pada tahun 2007 dulu? Kegagalan pihak berkuasa menangkap pembunuh adik Nurin sejak 8 tahun lalu membuktikan bahawa sekurang-kurangnya seorang pedofilia tegar masih bebas. Pedofilia dalam kes ini memperolehi kepuasan dengan mendera anak kecil secara seksual dengan kejamnya. Pedofilia yang masih bebas itu mungkin pernah mendukung anak kecil kita yang dipuji comel, dia mungkin adalah ‘friend’ Facebook kita, dia mungkin seorang ‘jaga’ di apartment kita, dia mungkin juga peniaga kantin sekolah anak kita dan dia sudah pastinya saudara mara salah seorang daripada kita. Pelbagai kemungkinan.

Dua hari lepas, kita digemparkan dengan berita tertangkapnya seorang pedofilia yang merupakan pelajar Malaysia di universiti terkemuka London. Pelajar ini menyimpan, menghasilkan dan mengedar gambar dan video pornografi kelas A yang hakikatnya adalah penderaan seksual kanak-kanak yang ekstrim. Berapa ramai lagikah mereka ini di Malaysia?

Pada awal tahun 2015, ibubapa di UK dikejutkan dengan penemuan website pedofilia berpengkalan di Rusia yang mengandungi 41 juta keping gambar kanak-kanak. Gambar-gambar tersebut disalin dari akaun media sosial milik peribadi/keluarga mangsa dan dimuatnaik ke website tersebut yang mempunyai beratus-ratus ribu pengunjung dari seluruh dunia. Petikan dari laporan, “Most of the images are accompanied by inappropriate comments from users across the world, which show they are being used for sexual gratification.”
Bayangkan jika gambar anak-anak kecil kita juga dimuatnaik ke situ.

Kebanyakan kanak-kanak yang menjadi mangsa pedofilia adalah yang belum baligh (prepubescent), lelaki dan perempuan. Di Malaysia, pada awal tahun ini, seorang bayi berusia 7 bulan dirogol suami pengasuh di Kepong. Ini bukanlah satu-satunya kes di Malaysia yang melibatkan bayi. Ada lagi yang telah dilaporkan. Beginilah betapa jahat dan sakitnya seorang pedofilia. Adakah kita tidak perlu kisah?

BAGAIMANAKAH IBUBAPA BOLEH MELINDUNGI ANAK-ANAK DARI PEDOFILIA?

1. Sentiasa ‘connect’ dengan anak-anak dan bina kepercayaan supaya kita menjadi tempat bercerita dan mengadu.

2. Ingatkan anak-anak kecil untuk tidak menyimpan sebarang rahsia antara anak dan orang dewasa yang lain. Pedofilia selalunya memujuk anak untuk menyembunyikan perbuatan keji mereka.

3. Hentikan sifat malu dan segan untuk bercakap soal seksual dengan anak-anak. Setiap hari anak-anak kita terdedah kepada unsur seksual di media, internet, iklan, sekolah dan paling menghampakan, di muka hadapan suratkhabar utama. Rancangan TV kanak-kanak dan siri kartun juga ada yang mengandungi unsur seksual dan menggunakan bahasa yang berunsul seksual. Kita mesti bersedia dan bersifat terbuka untuk mendidik anak-anak tentang isu seksual apabila perlu. Berbicaralah mengikut kesesuaian umur anak dengan bahasa yang difahami anak.

4. Sentiasa peka dengan gerak tubuh anak-anak yang mungkin mempamirkan sebarang ketidak-selesaan atau kegelisahan. Ambil tahulah.

5. Berhati-hati dengan paparan gambar dan video anak-anak di media sosial dan internet secara umumnya. Kenalkah kita siapa ‘friend’ dan ‘follower’ kita? Gambar-gambar anak kita mungkin di antara 41 juta gambar di website pedofilia yang disebut di atas. Sekarang ini mungkin ada pedofilia yang sedang berfantasi seksual melihat gambar anak-anak kita.

6. Ajar anak kecil tentang “appropriate and inappropriate touch”. Pesan kepada anak-anak lelaki dan perempuan, bahawa tubuh-badan mereka adalah milik mereka dan tidak boleh disentuh oleh orang lain termasuklah saudara-mara terdekat ataupun mereka yang berada di rumah pengasuh/nurseri/tadika.

7. Kenalpasti urusan-urusan yang membabitkan keadaan berisiko kepada anak-anak seperti membersihkan diri selepas ke tandas, bersalin pakaian, mandi dan sebagainya dan selalulah bertanyakan mereka dalam perbualan tentang siapakah yang terlibat. Contohnya, kalau tiba-tiba anak kecil bercerita bahawa pada hari ini anak penjaga yang membersihkan dirinya selepas ke tandas, atau ada orang mengambil gambar mereka mandi, anda perlu bertindak segera.

8. Ajar anak-anak teknik YELL RUN AND TELL (JERIT, LARI DAN CERITA) sekiranya mereka disentuh oleh sesiapa yang membuatkan mereka rasa tidak selesa seperti yang telah kita tunjukkan (di atas).

9. Jangan biarkan anak kecil ke tandas awam bersendirian. Iringilah anak dan tunggu sehingga anak selesai ‘berurusan’ di tandas. Kiranya kita perlu ke tandas dan anak kita berseorangan dengan kita, apa yang boleh dilakukan adalah mencari tandas awam yang mempunyai banyak unit tandas dan suruh anak kita masuk ke dalam sebuah unit tandas. Pesan kepada anak supaya terus berada di dalam unit tandas mereka yang berkunci, sehinggalah kita mengetuk dan memanggil.

10. Pasanglah parental ‘control software’ dan perisian saringan di komputer yang digunakan oleh anak-anak. Bersembanglah dengan anak-anak tentang bahaya ‘chat’ dengan sesiapa sahaja yang dikenali di internet. Pedofilia sentiasa mencari mangsa dengan merayau-rayau di internet. Mereka pandai memujuk dan bermanis kata. Mereka juga menggunakan identiti palsu supaya mudah dipercayai oleh kanak-kanak.

11. Adakan peraturan yang mewajibkan anak-anak menggunakan komputer hanya di ruang keluarga/umum di dalam rumah. Elakkan dari membenarkan anak-anak menyimpan dan menggunakan komputer di dalam bilik tidur mereka kerana sukar untuk dipantau. Ini membuka peluang untuk pedofilia ‘masuk jarum’ kerana mereka tahu anak kita tidak diawasi.

12. Elakkan memberikan telefon pintar dengan keupayaan ber’chat’ kepada anak-anak kecil.

13. Pastikan kita kenal siapa kawan-kawan rapat anak-anak kita, begitu juga guru-guru, jurulatih dan semua remaja dan orang dewasa yang terlibat dengan anak-anak kita.

14. Jangan biarkan anak kecil ke mana-mana berseorangan walaupun destinasi yang berdekatan seperti kedai, pasar malam dan sebagainya. Pedofilia mungkin telah lama memerhatikan rutin dan gerak geri anak kita. Mereka mungkin telah pun merancang sesuatu dan hanya menunggu masa untuk bertindak jahat.

15. Bekerjasama dengan pihak nurseri/pra sekolah/sekolah anak untuk melindungi anak-anak dari pedofilia.

BAGAIMANA PIHAK NURSERI/PRA-SEKOLAH/SEKOLAH BOLEH MELINDUNGI KANAK-KANAK DARI PEDOFILIA?

1. Tidak memaparkan gambar pelajar di akaun media sosial peribadi guru dan kakitangan. Yakinkah kita ‘friend’ guru-guru bukannya pedofilia? Jika ada ibubapa yg menjadi ‘friend’ guru, biarlah hanya gambar anak ibubapa itu sahaja yang dipaparkan jika dibenarkan, bukannya seluruh kelas.

2. Paparan gambar di website dan media sosial rasmi pihak sekolah perlu mendapat persetujuan (consent) ibubapa terlebih dahulu.

3. Mengawal pengambilan gambar dan video pelajar oleh guru dan kakitangan sekolah. Di sesetengah negara, guru tidak dibenarkan membawa kamera, malah telefon bimbit guru yang berkamera ditinggalkan di pejabat sepanjang waktu persekolahan untuk memastikan gambar dan video tidak dirakam sewenang-wenangnya bukan kerana urusan rasmi.

4. Banyak negara mempunyai sistem daftar-rujukan yang membolehkan sekolah dan organisasi yang terlibat dengan kanak-kanak memeriksa latar belakang mereka yang bekerja dengan kanak-kanak. Sistem ini diwujudkan untuk melindungi kanak-kanak.

5. Memantau kiranya ada kakitangan yang gemar berseloroh dengan unsur yang tidak appropriate/lucah. Ini adalah salah satu indikasi gangguan jiwa.

6. Memastikan pintu kelas mempunyai bahagian berkaca untuk melihat ke dalam kelas.

7. Tiada urusan di lakukan antara guru dan kanak-kanak di dalam bilik yang tertutup. Pintu mesti sentiasa dibuka.

8. ‘Educate’ guru, ibubapa dan pelajar tentang pedofilia bagi menunjukkan keseriusan masalah tersebut.

Prihatinlah wahai ibubapa, guru-guru dan penggubal polisi. Ambil tahulah.

Sejauh mana sesuatu masyarakat itu melindungi keselamatan anak-anak melalui kesedaran, polisi dan undang-undang, membuktikan sejauh mana masyarakat tersebut menghargai kanak-kanak.

Marilah juga kita sama-sama ‘connect’ dengan anak-anak remaja supaya mereka tidak menjadi seorang pedofilia. Semoga Allah melindungi anak-anak kita yang merupakan amanah dari Allah swt.

Noor Afidah Abu Bakar
Parent Connect Consultancy

Pembunuh anakada Nurin Jazlin Jazimin masih bebas.

LIKE dan FOLLOW Vocket di Facebook serta Instagram


Jenazah Maradona Dikebumikan Tanpa Jantung, Mahu Elak Dicuri Oleh Peminat Bola Sepak

Diego Maradona, seorang pemain bola sepak yang terkenal dengan aksi lincah di tengah padang difahamkan telah dikebumikan tanpa salah satu organ, iaitu jantung. Laporan ini diungkapkan melalui sebuah buku baharu yang ditulis oleh seorang doktor dan juga wartawan Argentina, Nelson Castro.

Memetik laporan The Times, Nelson yang muncul di acara televisyen Argentina untuk mempromosikan bukunya iaitu La salud de Diego: la verdadera historia (Kesihatan Diego: Kisah Benar) mendakwa, jantung pemain dan lagenda bola sepak Argentina itu dikeluarkan sebelum upacara pengebumian. Ia bertujuan untuk menghalang peminat bola sepak daripada menyerbu kuburnya dan mencuri organ dalaman Maradona.

“Ada sekumpulan [peminat pasukan Gimnasia y Esgrima La Plata] yang merancang untuk menceroboh masuk dan mengeluarkan jantungnya,” kata Castro. “[Rancangan] ini dikesan akan berlaku jadi jantungnya dikeluarkan.” Tambah beliau lagi, selain daripada mengelak jantung Maradona dicuri, ia juga bertujuan untuk pemeriksaan lanjut oleh pihak hospital bagi mengetahui punca kematiannya.

Maradona mempunyai masa-masa yang menakjubkan sebagai pemain bola sepak. Dia telah mencipta sejarah untuk negara dan kelab yang diwakilinya. Selepas bersara, Maradona bertukar menjadi jurulatih untuk pasukan kebangsaan Argentina dan kelab lain di dalam dan luar negara. Pasukan terakhir yang dibimbing Maradona ialah Gimnasia y Esgrima La Plata, yang peminatnya dilaporkan merancang untuk mencuri jantungnya.

Walaupun kisah lagenda Maradona sering diingati masyarakat umum, namun beliau juga tidak lari daripada pelbagai skandal dan juga penyalahgunaan dadah. Beberapa tahun sebelum beliau meninggal, satu video tular di mana beliau sempat menghisap dadah sebelum mengurus pasukannya, Gimnasia yang sedang bertanding di dalam Primera División.

“Malangnya, dia mempunyai ketagihan kepada semua yang merosakkannya. Maradona ketagih dengan segala-galanya.” Kata Nelson sebelum menyambung, “Walaupun dia mempunyai jantung seorang ahli sukan, iaitu jantung yang besar, ia besar kerana sesuatu yang lain. Bukan sahaja kerana dia seorang atlet tetapi kerana kegagalan jantung yang dialaminya.”

Selain itu, Maradona juga pernah dituduh mendera dan menculik seorang wanita bernama Mavys Alvarez. Maradona didakwa bertemu dengan Alvarez sewaktu wanita itu berusia 16 tahun pada tahun 2000 dan melakukan aktiviti seksual dengannya tanpa pengetahuan penjaga Alvarez. Dia juga telah mengurung Alvarez di bilik hotel dan wanita itu tidak dibenarkan keluar.

Maradona meninggal dunia pada 20 November tahun lalu di umur 60 tahun semasa menjalani pembedahan otak. Sebelum meninggal, Maradona dilaporkan mengalami masalah kesihatan yang serius dan dipantau rapi doktor di rumahnya di utara Buenos Aires.

Tanah kubur masih merah, keluarga Maradona sudah mula rebut harta bernilai RM200 juta. Klik pautan dibawah untuk membaca.

Tanah Kubur Masih Merah, Keluarga Maradona Sudah Mula Rebut Harta Bernilai RM200 Juta

Maradona Tenang, Dirakam ‘Layan’ Dadah Sewaktu Mengurus Pasukan?

Patung Diego Maradona Jadi Bahan Lawak Selepas Diperlihatkan Di India


Jenazah Terbiar Semalaman, Ibu Tak Mampu Kebumikan Bayi Tiga Bulan Kerana Miskin

Seorang ibu di rumah setinggan Kampung Bangau-Bangau, Semporna, Sabah terpaksa menunggu semalaman untuk mengebumikan jenazah bayinya yang meninggal dunia akibat demam panas disebabkan kesempitan hidup yang dialami olehnya.

Tindakannya yang hanya memeluk jenazah anaknya telah disedari oleh seorang sukarelawan badan bukan kerajaan tempatan, Rumah Ngaji yang kebetulan lalu di hadapan rumahnya. Ibu itu kemudian dibantu oleh Rumah Ngaji bersama-sama dengan tiga orang guru agama yang lain.

Menceritakan detik tersebut, pengasas Rumah Ngaji, Laili Basir memberitahu media bahawa ibu itu tinggal di rumah tersebut bersama dengan seorang lagi anak berusia dua tahun. Kebetulan sewaktu kejadian, salah seorang wakil Rumah Ngaji melihat si ibu menangis sambil memeluk bayinya di hadapan rumah, “Bila ditanya dia memaklumkan bayinya sudah meninggal dan dia tidak mampu menguruskannya kerana tidak ada apa-apa,” katanya kepada Harian Metro.

Si ibu masih lagi berada dalam keadaan trauma dengan kejadian tersebut. Difahamkan dia turut meminta bantuan beberapa orang. Kehidupan mereka dihimpit kesusahan sejak suaminya menjalani hukuman penjara selama setahun kerana masalah dadah. Pihak Rumah Ngaji yang bersimpati dengan nasib yang menimpa keluarga ini telah menghulurkan bantuan makanan dan barangan asas.

Untuk rekod, Rumah Ngaji telah membantu masyarakat setempat khususnya mereka yang tiada identiti untuk belajar agama sejak beberapa tahun lalu. NGO ini juga telah bekerjasama dengan beberapa NGO Semenanjung untuk kutipan dana bagi membantu golongan yang memerlukan.

Pengotor atau sebaliknya? Koleksi foto kawasan miskin bandar di Pulau Pinang buka mata rakyat Malaysia. Klik pautan di bawah untuk membaca.

Pengotor Atau Sebaliknya? Koleksi Foto Kawasan Miskin Bandar Di Pulau Pinang Buka Mata Rakyat Malaysia

‘Keluar Beli Barang Bukan Bersuka Ria’- Netizen Berang 8 Penduduk Miskin Sabah Dikompaun

Bagaimana Kaum Miskin Dipaksa Berjuang Sendiri Di Tengah Situasi COVID-19 Di Filipina?


3 Jeneral Perang Islam Hebat Dalam Lipatan Sejarah Dunia Yang Anda Patut Tahu

Kebanyakan ahli-ahli sejarah dari barat lebih memandang dan menggagungkan kisah sejarah orang-orang yang seperti Napoleon Bonaparte, Julius Caesar, dan juga Genghis Khan. Namun, anda juga perlu mengetahui bahawasanya didalam sejarah dunia juga turut merakamkan kehebatan-kehebatan Jeneral Perang Islam yang berbakat besar dalam mengatur stratergi peperangan secara bijaksana.

Disini terdapat 3 tokoh Jeneral Perang Islam. Mereka adalah antara tokoh yang paling besar memberi sumbangan kepada penyebaran Islam ke seluruh dunia.

Nabi Muhammad sallallahu ‘alaihi wa sallam (Selawat dan salam selawat keatas baginda kekasih Allah) bersabda:

“Orang-orang yang lebih baik daripada kalangan anda pada zaman Jahiliyah adalah orang-orang yang lebih baik daripada anda dalam Islam apabila mereka memahami (agama itu).”

Kata-kata bijaksana dari Nabi Muhammad sallallahu ‘alaihi wa sallam (Selawat dan salam selawat keatas baginda kekasih Allah) telah terbukti yang terbaik dalam hal yang berkaitan dengan Khalid bin AI-Waleed. Kerana, ia adalah Khalid bin AI-Waleed yang berjaya menyebabkan kekalahan tentera Islam di Uhud sebelum beliau memeluk agama Islam.

Selepas pengislaman beliau, Khalid bin AI-Waleed adalah jaguh kemenangan dalam pelbagai siri pertempuran yang memihak kepada Islam, seperti peperangan menentang Musailamah Si Penyamar dan peperangan Yarmauk terhadap tentera Empayar Rom di Syria.

Beliau adalah seorang ahli strategi tentera yang sangat pakar sehingga mampu mengubah dari ambang kekalahan kepada kemenangan.

Pertempuran pertama di mana Khalid memenangi peperangan bagi umat Islam adalah pertempuran pertama umat Islam dengan tentera Byzantine yang dikenali sebagai Pertempuran Mu’tah di sempadan utara Semenanjung Arab.

Beliau sangat ditakuti musuh sewaktu di medan perang serta diberi julukan sebagai Saifullah Al-Maslul (pedang Allah yang terhunus). Dia adalah salah satu dari panglima-panglima perang terhebat yang tidak pernah dikalahkan sepanjang kariernya.

Salahuddin Ayyubi, yang lebih dikenali di Barat sebagai Saladin, adalah seorang pemimpin Islam yang berani dan cemerlang pada abad ke-12. asas yang kukuh beliau dalam agama dan nilai-nilai utamanya, yang membawa kepada komitmen beliau kepada perjuangan Islam, membolehkan beliau untuk mencapai perkara-perkara yang besar.

Empayarnya dikenali sebagai Ayyubid yang menyatukan Mesir dan Syria di bawah pemerintahanya. Perkara yang paling penting adalah beliau memainkan peranan penting dalam mengubah arus terhadap tentera Salib dengan berjaya menuntut kembali Jerusalem dan namanya juga turut tercatat didalam sejarah Islam dan sejarah barat.

Salahuddin dilahirkan di 1137 Masihi di Tikrit, Iraq, dan mempelajari al-Quran dan theologi bersama-sama dengan subjek astronomi, matematik, dan undang-undang. Beliau menyertai tentera sebagai seorang lelaki muda dan dilatih oleh bapa saudaranya sendiri iaitu Asad-al-Din Shirkoh, seorang komander Empayar Zengid. prestasi mengagumkan Salahuddin dalam pertempuran awal membolehkan beliau untuk memikul tanggungjawab utama semasa kempen ketenteraan.

Beliau bermula sebagai seorang tentera kepada Raja Mesir dan Syria. Hasil pengalaman daripada kedua-dua taktik negara tersebut menyebabkan beliau menjadi semakin bijak dalam mengatur strategi peperangan. Beliau memegang jawatan penting di Mesir, membolehkan beliau menyatukan kuasa dan menggulingkan kerajaan Fatimiyah.

Syria, pada masa itu, diperintah oleh Zengids; apabila pemerintah Zengid yang tidak disangka-sangka meninggal dunia, Takhta yang ditinggalkan kepada penggantinya yang masih di bawah umur, akhirnya membuka jalan kepada Salahuddin untuk menawan Syria.

Semasa pemerintahannya, Salahuddin membina banyak sekolah, hospital dan institusi dalam usaha beliau untuk pencapaian intelektual dan sivik. Beliau juga bertekad untuk membawa keadilan, keamanan, dan kemakmuran kepada mereka yang berada dalam kekuasaannya.

Walaupun kita jangka Saladin untuk membenci antara bangsa-bangsa Salib, beliau menjadi salah seorang tokoh Islam paling dihormati di dunia Islam zaman pertengahan kerana kemurahan hati beliau dipaparkan terhadap orang-orang Kristian walaupun kekejaman terhadap umat Islam oleh tangan-tangan tentera Salib.

Apabila orang-orang Kristian telah menawan Jerusalem semasa Perang Salib yang pertama, mereka melakukan kekejaman dan pembunuhan, mewujudkan pertumpahan darah di mana penduduk Islam adalah sasaran yang paling utama.

Apabila Saladin menawan semula Jerusalem, orang-orang Kristian menunggu serangan yang sama bakal mereka terima. Walau bagaimanapun, Salahuddin bukan sahaja membiarkan orang-orang Kristian tetapi melayan mereka dengan penuh hormat sekali.

Disamping itu juga, beliau membolehkan mereka yang ingin meninggalkan Jerusalem dalam keadaan aman, dan bagi mereka yang ingin terus tinggal di Jerusalem, mereka akan terus hidup dalam suasana yang harmoni. Sesungguhnya beliau adalah contoh dalam sejarah peradaban manusia yang mempunyai iman yang tinggi, bertoleransi, progresif dan inklusif yang begitu kuat didalam hatinya.

Dengan menerapkan sistem pemerintahan yang berhemah dan turut menitikberatkan keamanan adalah suatu perkara yang harus dicontohi oleh semua pemimpin dunia masa kini, Salahuddin telah menegakkan syariat Islam seperti kebebasan beragama dan perlindungan terhadap orang bukan Islam.

Nabi Muhammad ﷺ telah berjanji kepada pengikutnya di Gurun Arab bahawa mereka pada suatu hari nanti akan menakluk bandar yang paling hebat dan terkuat iaitu Constantinople. Berabad-abad lamanya, ia seolah-olah kelihatan seperti tugas yang mustahil untuk tercapai.

Ternyata janji Rasulullah itu terbukti selepas 800 tahun kemudian di tangan Sultan Muhammad Al-Fateh dari Empayar Uthmaniyyah. Dengan jatuhnya Constantinople maka jatuhlah seluruh wilayah kekuasaan Rom Timur ke tangan Islam.

Sultan Muhammad Al-Fateh, juga dikenali sebagai “Mehmed Sang Penakluk ” adalah salah seorang Sultan yang terkenal dengan kebijaksanaanya dalam menerajui Empayar Uthmaniyyah. Selepas kemangkatan Sultan Murad II, Takhta diturunkan kepada Mehmed II untuk menyambung pememerintahan Empayar Uthmaniyyah dari 1451 ke 1481.

Mehmet II adalah seorang negarawan genius dan juga pemimpin tentera yang hebat. Baginada juga berminat dalam sastera, seni lukis dan seni bina monumental. Beliau telah dididik oleh ulama terkenal Aksemseddin dan menurut ahli sejarah Uthmaniyyah, baginda mampu berbicara dalam tujuh bahasa dengan lancar.

Kejayaannya dalam penaklukkan Constantinople menyebabkan banyak kawan dan lawan kagum dengan kepimpinannya serta taktik dan; strategi peperangannya yang dikatakan mendahului pada zamannya dan juga kaedah pemilihan tenteranya.


8 Jenis Kecelaruan Personaliti Seperti Watak Shira/Nadia Dalam Drama Cinta Si Wedding Planner Yang Anda Patut Tahu

Baru-baru ini drama akasia TV3 berjudul ‘Cinta Si Wedding Planner’ melabuhkan tirai yang dilakonkan oleh Adi Putra (Fariz Adryan) dan Mira Filzah (Izara Batrisya) sebagai watak utama. Sebagai ringkasan, Shiqin Kamal melakonkan watak kembar sebagai Shira dan Nadia di mana memiliki perbezaan watak dan personaliti. Nadia mempunyai masalah penyakit kecelaruan personaliti ataupun dikenali sebagai split personality setelah kematian kembarnya, Shira sewaktu mereka masih kecil.

Kecelaruan personaliti atau dikenali sebagai ‘Dissociative Identity Disorder’ merupakan diagnosis psikiatri di mana seseorang itu mempunyai 2 atau lebih personaliti dalam masa yang berbeza berpunca daripada penyakit psikologi. Kadangkala mereka akan berperwatakan baik dan boleh berubah menjadi watak agresif.

Menurut Prof. Madya Dr. Osman Che Bakar, Pakar Perunding Psikiatri, Fakulti Perubatan UKM & Dr. Kamal Affendi Hashim, Penganalisis Jenayah, kehidupan mereka adalah seperti biasa. Bagaimanapun, antara ciri-cirinya:

1. Pakar perubatan forensik dari Melbourne, Australia, Dr. John Gall, 53, berpendapat perlakuan dan kecederaan yang dialami Nirmala Bonat menunjukkan pembantu rumah warga Indonesia itu mengalami masalah kecelaruan personaliti. Utusan Malaysia, 16 April 2008

2. “Mereka yang melakukan perbuatan vandalisme mempunyai kecelaruan personaliti dan dikaitkan dengan tindakan jenayah termasuk mengganggu orang awam. Kajian yang dijalankan menunjukkan bahawa personaliti pelik ini dapat dikesan sejak berumur 10 tahun lagi. Kebiasaannya, penyakit ini mungkin boleh dibawa sehingga ke peringkat dewasa.” Dr. Mohd Awang Idris, Pensyarah Psikologi, Jabatan Antropologi & Sosiologi, Universiti Malaya

3. “Faktor psikologi yang sering dikaitkan dengan kecelaruan personaliti antisosial merupakan salah 1 faktor yang mendorong individu terbabit dalam perilaku jenayah di mana mereka tidak mempedulikan undang-undang, mengendahkan persepsi orang lain dan bertindak atas keinginan diri sendiri. Walaupun jumlah yang mengalami masalah ini adalah sedikit, namun sikap eksterimis mereka amat berbahaya dan cenderung mengulangi jenayah sama.” Dr. Muhammad Muhsin Ahmad Zahari, Pakar Psikiatri, Jabatan Perubatan Psikologi, Fakulti Perubatan, Universiti Malaya

4. “Penjenayah yang mengalami masalah kecelaruan personaliti akan bertindak tidak rasional kerana mereka tidak mempunyai perasaan kasihan, hilang pertimbangan dan tidak mempunyai kawalan impuls. Selain itu, kecelaruan personaliti adalah penyakit psikiatrik tetapi tidak diklasifikasikan sebagai penyakit psikiatrik serius.” Temu bual wartawan Berita Minggu bersama pakar perunding psikiatri Fakulti Perubatan Universiti Kebangsaan Malaysia, Prof. Madya Dr. Osman Che Bakar dan penganalisis jenayah, Dr. Kamal Affendi Hashim)

5. “Kecelaruan personaliti yang dibiarkan boleh merosakkan diri sendiri, rumah tangga serta menyebabkan seseorang boleh kehilangan pekerjaan. Di samping itu, perasaan malu yang menebal antara faktor yang menghalang individu untuk mendapatkan nasihat doktor.” Dr. Zulkifli Ghaus, Pakar Perunding Psikiatri, Kementerian Kesihatan Malaysia


8 Jenis Manusia Yang Biasa Dijumpai Di Kedai Makan. #8 Paling Ramai

Bagi yang ‘enjoy’ makan bersama-sama kawan-kawan di restoran atau gerai, video ini untuk anda. Anda mesti tersenyum-senyum sambil terbayang kawan anda apabila melihat video ini. Anda pula yang mana satu? #2 atau #8 ? Share dan tag kawan-kawan anda ;)


7 Jenis Pantri Dapur Yang Patut Anda Tahu Sebelum Buat Ruang Simpanan Stok

Kalau anda tonton rancangan TV Master Chef, pasti anda tahu apa itu bilik pantri. Ia adalah satu ruang simpanan stok khas untuk barangan dapur. Mungkin penyediaan pantri dapur ini bukan keutamaan kita di Malaysia, tetapi ia telah lama digunakan oleh orang di luar negara seperti di Eropah dan Amerika.

Stok yang disimpan tidak memerlukan peti sejuk. Contoh pasta, sos, air minuman, jem, jeruk, ikan kering, makanan bertin dan mungkin juga buku resipi. Stok makanan ini boleh dibeli pada harga borong kerana membelinya dalam kuantiti yang banyak. Malah, stok makanan ini boleh digunakan ketika situasi kecemasan seperti banjir besar yang tidak terjangka berlaku seperti pada tahun-tahun yang lalu.

Pantri dapur biasanya dibina dengan kabinet pasang siap di dalam bilik atau satu ruang di dapur. Ia boleh jadi ditutup dengan tirai langsir atau berpintu. Seelok-eloknya barangan pantri dilabel dengan menyatakan tarikh ia dibeli dan tarikh tamat tempoh. Dan stok digunakan berdasarkan konsep FIFO (first in, first out).

Terdapat 7 jenis pantri dapur yang patut anda pertimbangkan sama ada ia bersesuaian dengan saiz keluasan ruang dan konsep dapur anda.

Kawasan sudut di dalam dapur selalu jadi pilihan ramai kerana ia mempunyai ruang yang lebih besar kerana berbentuk ruang segitiga.

Ini sesuai untuk dapur yang mempunyai ruang bilik berbentuk segi empat panjang di mana ia mempunyai ruang dinding yang lebih lebar. Ini kerana pantri di bahagian dinding biasanya lebar tetapi tidak terlalu dalam dan ia boleh dibina sama ada berpintu atau terbuka. Ia biasanya dibina bersebelahan peti sejuk.

Kabinet pasang siap yang telah ditetapkan di manakah ruang pantri dapur. Ia dibina bersama-sama set kabinet dan kebiasaannya diletakkan di bahagian bersebelahan dengan peti sejuk.

Ini biasanya ada di rumah besar terutama yang dimiliki oleh orang kaya. Mungkin sebab itu namanya Butler, pembantu rumah agam. Pantri Butler adalah pantri dapur kedua dan ia adalah ruang tambahan sekiranya rumah itu perlu menyimpan stok simpanan yang banyak.

Pantri Butler ini terletak di antara dapur dan ruang makan atau laluan tangga bagi menyimpan segala pinggan mangkuk, trays, cawan dan gelas, sudu dan garfu serta pisau.

Pantri dapur ini tidak kelihatan seperti sebuah pantri dapur. Sebab itulah ia dinamakan pantri rahsia. Untuk wujudkan pantri rahsia ini, kita perlu jadi lebih kreatif untuk menyesuaikannya dengan keadaan dapur kita. Ia boleh jadi di dapur atau berdekatan dengan dapur kita.

Contoh, pantri rahsia di ruang sudut dapur seperti pintu kabinet, tapi apabila dibuka ia adalah sebuah pintu bilik pantri rahsia.

Konsep pantri ini bersifat terbuka di mana ia hanyalah rak kabinet yang mempunyai ruang simpanan tanpa berpintu atau diselindungi tirai.

Dapur pantri sejuk ini menempatkan semua stok simpanan yang memerlukan suhu rendah. Ya, tadi kita nyatakan dapur pantri adalah tempat menyimpan stok di suhu bilik. Tetapi sekiranya kita berkemampuan, tak jadi kesalahan untuk mewujudkan satu pantri sejuk bagi menyimpan daging-daging, susu, keju, dan sebagainya.

Jenis-jenis dapur pantri ini juga boleh dikategorikan dengan cara pantri itu digunakan seperti pantri freestanding iaitu rak kabinet yang ada di dapur.

Pantri mudah alih pula yang biasanya untuk dapur tiada ruang tambahan untuk dapur pantri, jadi ia memerlukan satu alat yang biasanya beroda untuk menempatkan stok simpanan.

Pantri pullout, ini melibatkan custom dapur kabinet. Sesuai untuk menjimatkan ruang. Akhir sekali, pantri tradisional iaitu almari.

Jika anda sudah ada pantri dapur di rumah, anda boleh kongsikan gambarnya dengan kami di sini.


5 Perkara Yang Anda Perlu Elakkan Ketika Bercuti Ke Indonesia

Indonesia antara negara yang menjadi tarikan pelancong kerana terdapat pelbagai destinasi yang menarik berada di Indonesia. Dalam anda bergembira merancang percutian anda ke sana, anda harus ketahui perkara-perkara yang tidak patut anda lakukan disana demi keselamatan dan perjalanan anda berjalan lancar. Ini adalah perkara-perkara yang anda perlu ambil perhatian.

Sedia maklum, rakyat Indonesia terdiri dari berbilang bangsa, budaya dan kepercayaan. Jika anda melancong ke negara tersebut, anda haruslah menghormati kepelbagaian mereka dan tidak menghina bangsa atau agama kerana ianya boleh mencetuskan pergaduhan. Isu berkaitan bangsa dan kepercayaan sesuatu yang sensitif dan tidak harus dipandang rendah.

Buat pengetahuan semua, adalah tidak digalakkan untuk minum minuman beralkohol atau bermain permainan kad iaitu sering dikaitkan dengan perjudian di tempat awam. Ini kerana undang-undang di Indonesia masih dipengaruhi oleh prinsip-prinsip Islam. Tapi jika anda bercuti ke Bali, anda dibenarkan melakukan perkara ini.

Dadah adalah perkara serius dan bagi anda yang tertangkap kerana memiliki dan mengedar dadah, anda boleh dihukum sehingga mati, dan ini juga berlaku kepada pelancong antarabangsa. Kami yakin negara yang lain juga mengenakan undang-undang yang sama.

Jika anda seorang yang tidak suka membawa wang tunai, ianya akan menjadi satu masalah buat anda. Hal ini kerana jika anda datang melawat ke tempat-tempat yang penuh kebudayaan, tempat yang penuh dengan alam semula jadi, anda memerlukan wang tunai untuk membayar.

Selalunya tempat-tempat yang menjadi tarikan pelancong, untuk bergambar pun perlu bayar, jadi jika anda tiada aliran tunai, mungkin anda akan terlepas peluang bergambar.

Ketika berada di Indonesia, anda haruslah berhati-hati ketika seseorang menawarkan anda pertolongan ketika dalam perjalanan kerana mungkin mereka akan mengharapkan sesuatu sebagai balasan.

Meskipun hitchiking dianggap cool di dalam filem, adalah lebih baik untuk mengelakkannya kerana anda mungkin tidak bernasib baik. Terdapat beberapa kes dimana para pelancong telah dibawa ke tempat lebih jauh dan diugut untuk membayar wang untuk ke destinasi yang ingin dituju.

Sekiranya anda bakal ke Indonesia, diharap anda dapat mengelakkan diri daripada melakukan perkara-perkara tersebut.


10 Jenis Pasta Yang Anda Patut Tahu Bagaimana Cara Memasaknya

Restoran makanan Itali sinonim dengan hidangan berasaskan pasta. Bahkan, ada pelbagai jenis pasta yang mungkin kita tidak biasa dengar dan tidak tahu tentangnya jika restoran itu memang pakar dalam hidangan dari Itali.

Pasta dipopularkan sekitar pertengahan abad ke-20 di Itali. Secara asasnya ia diperbuat daripada campuran bahan-bahan seperti tepung, telur dan air; lalu dikeringkan.

Dikatakan terdapat berpuluh-puluh jenis pasta yang terdiri daripada pelbagai saiz dan bentuk. Ada yang panjang, ada yang pendek. Ada juga yang berbentuk unik dan berwarna-warni.

Pasta perlu direbus dalam air mendidih, kemudian barulah dikombinasikan dengan bahan-bahan hidangan lain seperti salad atau digaulkan bersama sos dan ditaburkan dengan keju diatasnya.

Makanan yang berusia lebih 500 tahun ini menjadi pilihan di serata dunia tanpa mengira bangsa. Pasta mudah dimasak ini juga menyihatkan tubuh badan dan tahan lama jika disimpan dengan sempurna.

Satu lagi keistimewaannya, ia boleh dihidangkan dalam keadaan panas atau sejuk. Selain itu, pasta juga merupakan pilihan yang baik dari segi kesihatan disebabkan kandungan kalorinya yang rendah, diperkaya dengan folat dan membekalkan serat.

Pernah dengar perkataan pasta macaroni, fettucine atau ravioli? Apakah perbezaan mereka? Tak tahu?

Baiklah, memandangkan kita tidak mungkin kenal semua jenis pasta dan cara masakan yang sesuai dengannya, di sini terdapat 10 jenis pasta yang anda patut tahu. Turut disertakan cara penggunaannya dalam masakan.

Berasal daripada perkataan ‘maccheroni’, makaroni adalah pasta pendek berbentuk lengkung seperti huruf C. Ia juga dipanggil pasta ‘elbow’. Hidangan yang paling popular ialah macaroni yang dibakar bersama keju (macaroni and cheese). Namun begitu, makaroni juga boleh direbus lalu digoreng atau dimasukkan ke dalam sup.

Farfalle dalam bahasa Itali bermaksud kupu-kupu. Juga dikenali sebagai pasta ‘bowtie’ kerana bentuknya. Ia lazat dijadikan salad pasta sejuk atau dicampur bersama semangkuk daging dan sayur-sayuran.

Conchieglie bermakna cangkerang dalam bahasa Itali. Pasta yang berbentuk cangkerang ini wujud dalam pelbagai saiz. Bagi yang bersaiz besar, boleh disumbatkan inti kemudian dibakar. Yang bersaiz sederhana pula boleh dijadikan kaserol atau dimakan bersama sos berdaging dan bersaiz paling kecil pula boleh dimasukkan ke dalam sup atau stew.

Maksud fettucine ialah ‘riben kecil’ kerana bentuknya yang leper dan panjang berbentuk seperti potongan-potongan riben. Ia sesuai dimakan bersama sos pekat seperti sos tomato berdaging atau carbonara

Berbentuk seperti spageti tetapi lebih kecil dan halus seakan mihun. Pasta ini cepat dimasak dan mudah disediakan. Sesuai digandingkan bersama kuah yang tidak terlalu pekat atau dikacau goreng dengan sedikit mentega, minyak zaitun kemudian ditabur sedikit herba kering Itali.

Gnocchi adalah pasta berbentuk bebola atau bujur yang diperbuat daripada kentang, telur dan tepung. Strukturnya sedikit kenyal dan sesuai dihidangkan dengan sebarang sos pekat atau dibakar bersama tomato dan keju.

Jangan tersilap menyangka orzo ini nasi ya! Orzo sebenarnya ialah pasta namun bentuknya seakan-akan nasi. Pasta ini boleh digaul dengan sayuran atau sebarang protein dan dijadikan salad. Boleh juga dimasukkan ke dalam sup atau stew.

Pasta ini berbentuk tiub iaitu berlubang di tengah dan dipotong serong dihujungnya. Berukuran lebih kurang 2 inci, pasta penne sesuai digunakan dalam bersama sos pekat atau dijadikan salad.

Ravioli merupakan pasta berbentuk segi empat atau bulat yang berisi inti. Pelbagai jenis inti seperti keju, daging, sayur-sayuran atau makanan laut boleh diisi ke dalam doh pasta nipis untuk menghasilkan ravioli ini. Ia seterusnya dimasak dalam sos, sup atau digoreng dengan sedikit minyak zaitun.

Bermakna ‘corkscrew’ dalam bahasa Itali, disebabkan bentuknya. Turut dikenali sebagai pasta ‘spiral’. Fusili sesuai dimasukkan ke dalam salad atau dihidangkan dengan sos yang pekat. Kadangkala fusili dihasilkan dalam pelbagai warna menjadikan ia suatu hidangan yang menarik di atas pinggan.


7 Jenis Rakan Sekerja Yang Bisa Bikin Anda Geram

Hampir semua pejabat mempunyai politiknya tersendiri. Politik pejabat ini adakalanya memberi impak yang positif dengan menggalakkan persaingan secara sihat, tetapi tidak kurang juga mampu membuatkan prestasi pekerja menurun.

Menurut kajian di Universiti Harvard, pekerja toksik sangat merbahaya kerana sikap mereka ini boleh mempengaruhi orang sekeliling dan paling kritikal jika bos juga terpengaruh dengan mereka.

Kesan daripada pekerja toksik ini sebenarnya merugikan syarikat dalam pelbagai aspek seperti kos, masa dan tenaga.

Bagaimana untuk kenali pekerja-pekerja toksik ini? Di sini dikongsikan 7 jenis pekerja toksik.

Ini adalah masalah yang paling besar dalam pejabat. Bagi sesetengah pejabat, seorang ketua yang bagus tidak akan menghiraukan pekerjanya yang kuat mengampu, tetapi lebih fokus kepada pencapaian mereka.

KPI itu penting. Orang yang kuat mengampu ini biasanya tidak akan mempunyai pencapaian yang bagus, tetapi akan mengampu ketuanya dengan harapan dapat mengaburi pencapaiannya malah untuk mendapatkan apa yang diingini.

Dan baginya, “Yes Boss” seolah-olah yes boss all the time walaupun cadangan ketua itu ada kepincangan dan perlu dibaiki.

Bekerja dalam dunia korporat biasanya memerlukan kerjasama yang tinggi. Setiap individu akan memainkan peranan yang penting bagi menjayakan sesebuah projek atau task.

Tapi pada masa yang sama, ada pekerja yang ingin pujian itu lebih kepadanya kerana merasakan diri lebih bagus daripada orang lain. Ini juga bahaya kerana sikap sebegini akan menurunkan tahap motivasi pekerja dalam pejabat.

“Kau kena ingat, disebabkan aku, kau dapat tawaran kerja di sini.”

Sekiranya anda menghadapi masalah ini, sebaiknya anda terus tukar tempat kerja atau pindah ke department yang lain. Sikap suka mengungkit ini akan terus lumpuhkan motivasi seseorang untuk bekerja dengan lebih rajin.

Lebih-lebih lagi jika yang suka mengungkit ini datang dari senior atau superior anda.

Depan cakap lain, belakang cakap lain pula. Ini satu lagi toksik yang perlu anda hindari. Paling teruk apabila rakan sekerja yang dipercayai yang mempunyai sifat sebegini.

Tanda-tanda yang jelas untuk kenali talam dua muka ialah apabila mereka tidak tahu yang kita tahu dia sedang berbohong.

Tidak amanah ini selalu dikaitkan dengan duit. Pinjam duit tetapi tidak ‘pandai’ untuk bayar balik. Belanja besar, sanggup beli yang berjenama tetapi pada masa yang sama hutang dengan rakan sepejabat belum dilangsaikan.

Malah jika menipu claim, disuruhnya rakan untuk tolong cover line sekali. Sebaiknya, elaklah orang sebegini bagi menjamin fikiran yang tenang.

Apa sahaja yang keluar dari mulutnya mesti sesuatu yang negatif. Orang itu salah, orang ini tidak betul. Ini juga bahaya.

Harus diingatkan, seseorang yang boleh bercerita tentang keburukan orang lain kepada anda, bererti mereka juga boleh bercerita tentang keburukan anda kepada orang lain.

Pekerja sebegini susah untuk bekerjasama terutama sekali apabila memerlukan teamwork. Pendapat orang lain tidak diterima lagi-lagi yang berjawatan lebih rendah daripada mereka.

Idea orang lain dianggap enteng dan ideanya pula perlu didengari oleh semua pihak. Situasi sebegini boleh dilihat terutama sekali dalam bilik mesyuarat.

Mengapa kita perlu hindari pekerja toksik kerana apa yang penting di tempat kerja ialah kepuasan bekerja. Kepuasan bekerja dapat menjadikan suasana pejabat itu lebih harmoni.

Secara tidak langsung ia akan meningkatkan prestasi syarikat atau organisasi secara menyeluruh.


Jennie Blackpink Tolak Permintaan Swafoto Peminat Yang Gunakan iPhone

Umum tahu jenama Apple dan Samsung merupakan jenama telefon pintar popular sejak lebih sedekad ini. Penawaran model serta pelbagai isu melibatkan dua jenama ini sering membuatkan Apple dan Samsung kerap dibandingkan.

Terbaru, Jennie daripada kumpulan Blackpink secara terus menolak permintaan peminat untuk swafoto hanya kerana peminat tersebut menggunakan Apple iPhone. Difahamkan permintaan peminat ini ditolak kerana Jennie merupakan salah seorang daripada duta Samsung di Korea Selatan.

Dalam erti kata lain, beliau tidak dibenarkan untuk menggunakan telefon pintar yang lain daripada jenama Samsung secara terbuka. Tonton video dibawah untuk melihat kelibat Jennie Blackpink yang menolak permintaan peminat ini.

Untuk pengetahuan anda, perkara seperti ini seringkali dipandang serius oleh jenama telefon pintar kerana secara tidak langsung bakal mencalarkan imej sesebuah jenama.

Sebelum ini, duta Samsung di Rusia telah dipecat dan disaman £1.25 juta (RM6.71 juta) kerana secara tidak sengaja memaparkan telefon pintar miliknya iaitu Apple iPhone X secara terbuka.


Bakal Pengantin Lumpuh Ini Mahu Merealisasikan Impian Di Hari Perkahwinannya. Usaha Dan Hasilnya Menakjubkan

Kisah ini berlaku pada tahun 2011. Seorang bakal pengantin wanita mempunyai satu impian untuk hari bahagia bersama pasangannya. Dia nekad dan berikrar untuk teruskan impiannya itu meskipun dia telah lumpuh sejak insiden kemalangan 3 tahun yang lalu.

Doktor pernah menyatakan dia tidak akan boleh berjalan kembali selepas kemalangan tersebut kerana kecederaan di bahagian tulang belakang. Apabila dia bakal berkahwin dengan kekasihnya, Mike Belawetz, dia nekad mengabaikan kata-kata doktornya itu dan berusaha keras menjayakan impiannya bersama ahli fisioterapi.

Wanita hebat ini bernama Jennifer Darmon. Dia mahu berjalan sejauh 40 kaki di hari perkahwinannya menuju ke arah bakal suaminya yang sentiasa ada dan setia disisinya. Bagi orang normal, apalah sangat jarak 40 kaki itu. Tetapi ia begitu bermakna buat Jennifer dan mereka yang senasib dengannya.

Adakah kuasa cinta dapat mengatasi kelumpuhan? Ikuti kisah Jennifer Darmon seterusnya disini.

Usaha-usaha Jennifer merealisasikan impiannya ini:

Jennifer telah meluangan masa 3 jam bagi setiap sesi latihan yang dijalankan 3 kali seminggu di pusat rehabilitasi bernama Detroit’s Michigan Center for Spinal Cord Injury Recovery. Hasilnya dia bukan sahaja boleh jalan 40 kaki ke arah bakal suaminya, dia turut berjaya berdiri dan menari bersama suaminya selepas itu.


Jepun Bakal Buang 1 Juta Tan Air Loji Nuklear Fukushima Ke Laut

Kerajaan Jepun telah meluluskan rancangan membuang sekitar 1.25 juta tan air dari loji nuklear Fukushima ke laut. Keputusan itu diumumkan oleh Perdana Menteri Yoshihide Suga hari ini.

Pelepasan air terawat loji nuklear ke laut tidak mungkin dimulai dalam masa terdekat, tetapi sekurang-kurangnya dua tahun ke depan. Namun keputusan ini telah memicu kepada protes dari masyarakat nelayan setempat dan menarik perhatian pihak China dan Korea Selatan.

Kerajaan Jepun percaya bahawa pembuangan air dari loji nuklear Fukushima akan berlaku dengan selamat kerana air yang dibuang telah diproses untuk menghilangkan hampir semua unsur radioaktif.

Selain mendapat sokongan Perdana Menteri, Badan Tenaga Atom Antarabangsa juga turut bersetuju dengan inisiatif dari Jepun sambil menambah bahawa pembuangan air dari loji nuklear adalah sama dengan proses pembuangan air dari loji nuklear di negara lain.

“Pemerintah Jepun telah menyusun dasar dengan baik untuk melepaskan air terawat ke laut, setelah memastikan keselamatan air … dan sementara itu pemerintah mengambil langkah-langkah untuk mencegah kerosakan,” kata Suga kepada wartawan.

Kira-kira 1.25 juta tan air telah dikumpulkan di lokasi loji nuklear Fukushima, yang lumpuh setelah tsunami 2011. Air yang bakal dibuang meliputi air yang digunakan untuk menyejukkan tanaman, serta air hujan dan air bawah tanah yang meresap setiap hari.

Air yang bakal dibuang ini telah mencetuskan kontroversi dan tidak dipersetujui oleh para nelayan. Mereka yang marah mempersoal tindakan kerajaan setelah bertahun-tahun mereka berusaha untuk memulihkan kepercayaan umum bahawa makanan laut di wilayah ini selamat.

“Mereka memberitahu kami jangan melepaskan air ke laut tanpa sokongan nelayan,” kata Kanji Tachiya, ketua koperasi perikanan tempatan di Fukushima, kepada NHK sebelum pengumuman itu. “Kami tidak dapat mendukung langkah ini untuk memungkiri janji dan [membuat keputusan] secara sepihak untuk melepaskan air ke laut.”

Keputusan ini turut mencetuskan protes dari peringkat global, bahkan protes ini hadir sebelum keputusan rasmi dikeluarkan. Kementerian Luar Korea Selatan pada hari Isnin menyatakan kekecewaan dengan langkah yang diambil oleh Jepun. “Ini boleh memberi kesan langsung atau tidak langsung pada keselamatan masa depan masyarakat kita dan persekitarannya,” kata kementerian itu.

Jurucakap Kementerian Luar China, Zhao Lijian mendesak Jepun untuk bertindak secara bertanggungjawab terhadap pembuangan air yang dirawat dari loji nuklear Fukushima. “Untuk melindungi kepentingan antarabangsa dan juga kesihatan serta keselamatan rakyat China, China telah menyatakan keprihatinan besar kepada pihak Jepun melalui saluran diplomatik,” kata Zhao.

Tragedi nuklear jadikan Fukushima bandar hantu di Jepun. Klik pautan di bawah untuk membaca.

Tragedi Nuklear Menjadikan Fukushima Bandar Hantu Di Jepun

Lihat Rakaman Situasi ‘Tenang’ Dialami Rakyat Jepun Saat Gempa 7.1 Gegarkan Wilayah Fukushima

Gempa Bumi Kuat Di Fukushima, Kereta Api Laju ‘Shinkansen’ Dihentikan Operasi


Jepun Bakal Lancar Program Beri Rumah Terbiar Secara Percuma

Adakah anda sedang mempunyai masalah untuk membeli rumah? Mungkin sudah tiba masanya anda berpindah ke Jepun kerana kerajaan Jepun ketika ini akan melancarkan program untuk mengelakkan rumah yang masih elok daripada terus terbiar; ada yang akan dijual murah dan ada yang akan diberi secara percuma.

Akiya adalah terma yang digunakan orang Jepun untuk rumah yang terbiar. Program ini diharapkan dapat memenuhkan kembali rumah yang berada di kawasan luar bandar daripada terus kosong tidak berpenghuni kerana orang Jepun sendiri lebih selesa untuk tinggal di kawasan apartmen berdekatan bandar. Menurut laporan kerajaan Jepun, dikhabarkan terdapat lebih 8 juta rumah yang ‘kosong’ di serata Jepun.

Jika ianya tidak didiami dan akan dijual murah pasti ada sebabnya bukan? Ianya menjadi murah kerana rumah-rumah ini terletak di kawasan luar bandar dan mempunyai sejarah ‘buruk’ yang membuatkan orang Jepun tidak mahu membeli atau menyewanya. Biasanya bila ada kematian di sesebuah rumah, orang Jepun akan menganggapnya sebagai bad luck dan rumah berkenaan akan susah untuk dijual.

Namun kebanyakkan rumah yang tidak berpenghuni ini biasanya berada di kawasan yang pernah dilanda bencana alam (taufan atau gempa bumi) atau terlalu jauh dari bandar. Ditambah lagi 70% penduduk Tokyo tinggal di apartmen. Orang Jepun sendiri tidak berminat untuk mengambil rumah percuma ini kerana tidak sanggup untuk ulang-alik ke tempat kerja kerana lokasi rumah percuma yang jauh daripada kemudahan canggih yang ada di bandar.

Berdasarkan kajian Nomura Research Institute (NRI), menjelang tahun 2033, Jepun bakal berhadapan 21.7 juta rumah terbiar dan jika tidak ditangani segera, ianya bakal memberi impak kepada kepada ekonomi Jepun.

Jika anda tidak kisah dengan rumah dengan risiko bencana alam atau rumah berhantu, mungkin anda boleh buat permohonan untuk tinggal di rumah kosong ini nanti. Buat masa ini masih belum dibuka permohonan untuk tinggal di rumah-rumah ini. Bersedia sahaja dulu.


Bagaimana Jepun Mampu Bangkit Di Bawah Pemerintahan Maharaja Muda

Sebelum Maharaja Meiji memegang tampuk pemerintahan di Jepun (1868-1912), Shogun Tokugawa telahpun memerintah Jepun selama hampir 200 tahun. Namun, semasa Shogun Tokugawa memerintah Jepun, sistem feudal masih berlangsung dan ketika itu jugalah Jepun dihimpit krisis kewangan dan inflasi akibat daripada kegagalan dalam sektor pertanian.

Pada 1868, Maharaja Meiji menaiki takhta ketika berusia 27 tahun bagi menggantikan Shogun Tokugawa. Bermula episod-episod reformasi dari segenap segi yang diterajui oleh Maharaja Meiji yang masih muda. Perkara utama yang beliau lakukan adalah menukarkan ibu negara Jepun dari Kyoto ke Yedo (Tokyo).

Meiji juga cuba mengubah stigma lama Jepun yang mengamalkan dasar tutup pintu, dengan mengikis perasaan anti-Barat kepada bekerjasama dengan Barat. Harapan Meiji mudah, beliau ingin Jepun jadi negara baru yang kaya ekonominya dan kuat angkatan tenteran selaras dengan prinsip yang digenggam erat selama pemerintahan beliau: “Kuatkan Tentera, Kuatkan Negara”.

Satu lagi pendekatan drastik yang dilakukan Meiji pada 1871 adalah menghapuskan sedikit demi sedikit entiti sistem feudalisme yang telah sekian lama berlangsung di Jepun. Tanah-tanah daimyo (pemodal) harus diserahkan kepada kerajaan. Situasi ini menimbulkan sedikit perselisihan antara daimyo, kelas samurai dan pihak istana.

Namun, lama kelamaan keadaan kembali tenang dan daimyo-daimyo sedia menyerahkan tanah-tanah mereka atas dasar kesetiaan kepada negara dan Maharaja. Bagi Meiji, sistem kasta dalam era Shogun Tokugawa itulah yang membantutkan reformasi membina negara yang maju dan kerana itulah beliau menghapuskannya.

Struktur ketenteraan pada zaman Meiji turut mengorak langkah sama. Pada 1872, dianggarkan Jepun sudah memiliki 17 buah kapal maritim dan banyak lagi aset-aset lain yang canggih. Di samping merekrut beratus ribu angkatan tentera baru yang sihat mental dan fizikal, mereka juga telah membuat jalinan kerjasama dengan tentera-tentera asing dalam menstruktur semula ketenteraan di Jepun.

Malah, pemodenan membangunkan limbungan-limbungan kapal serta tentera-tentera mereka dilengkapi dengan peralatan yang canggih disamping dilatih dengan cekap sekali. Maka tidak hairanlah antara 1904 hingga 1905 Jepun mampu menundukan Rusia dalam merebut Manchuria.

Berikutan itu pihak Barat juga terkejut dengan perubahan ini kerana mereka (Barat) tidak menyangka Jepun sebuah negara baru mampu mereformasikan ketenteraan dalam masa yang amat singkat.

Menyentuh soal ekonomi dan pertanian pula, dibawah pentadbiran Meiji pada 1868 matawang Yen mula digunakan menggantikan matawang Ryo. Pada masa itu nilai matawang Yen ini sama dengan Dollar. Kemudian, bank pertama di Jepun ditubuhkan iaitu Bank of Japan dan disusuli dengan Yokohama Special Bank pada 1887.

Lain pula kisahnya dengan sektor pertanian, Kerajaan Meiji telah menghantar para pelajar Jepun ke luar negara untuk memperdalami ilmu pertanian serta membawa masuk beberapa orang pakar pertanian yang khabarnya dari Barat untuk meningkatkan agroteknologi bagi menambahbaik kualiti dan kuantiti hasil pertanian.

Terus meluncur kepada sektor perindustrian pula, dunia menyaksikan kemunculan Zaibatsu yang menjadi ejen-ejen penggerak ekonomi Jepun dari Zaman Meiji hingga masa kini. Zaibatsu ini sebenarnya merupakan golongan feudal kaya, di mana mereka memusatkan kekayaan bersama dan membentuk satu empayar perniagaan bagi membantu merancakkan lagi ekonomi Jepun.

Seperti yang diketahui ramai, Mitshubishi merupakan pembekal jentera serta pemberi dana untuk Perang Dunia ke-2. Selain itu, Zaibatsu-Zaibatsu yang terkehadapan yang lain ialah Mitsui, Sumitomo, Yasuda dan Mitsubshi. Industri seperti kilang meriam dan senapang juga telah dibangunkan sendiri oleh Jepun agar tidak terlalu mengharapkan kepada dunia Barat. Tokyo dan Yokohama menjadi saksi kilang-kilang ini berkembang pesat menyuburkan kegiatan ekonomi di Jepun.

Dalam soal pendidikan pula, ketika itu sudah ada pasukan penterjemah buku-buku asing kepada Bahasa Jepun. Karya-karya besar dari Barat seperti William Shakespeare, Socrates dan banyak lagi sudah mula dibaca oleh kanak-kanak seawal usia 6 tahun lagi.

Kanak-kanak dari umur 6 tahun lagi sudah didedahkan dengan semangat sayang akan negara, bangsa, taat pada Maharaja dan diberi latihan akhlak dan akal.

Pada tahun 1877 kolej-kolej teknikal sudah mula wujud di Jepun bagi melahirkan pekerja profesional serta pada 1871, beberapa para pelajar Jepun sudah ke Britain untuk memperdalami ilmu ketenteraan, perdagangan dan ekonomi di sana.

Berlainan pula dengan soal jaringan perhubungan. Perkhidmatan pos dan pengangkutan keretapi sudah wujud pada 1872 bagi memudahkan dan merancakkan lagi ekonomi dalam negara Jepun. Dan paling mengagumkan, pada 1880 sahaja, keretapi dari Tokyo ke Yokohama telah berjaya mengangkut 2 hingga 3 juta penumpang dalam satu-satu masa.

Pada tahun yang sama juga, keretapi tersebut sudah mula membawa muatan kargo sebanyak 848,000 tan. Ini menunjukkan pertumbuhan penduduk berkembang progresif dan hal ini juga memeranjatkan dunia Barat dengan kecepatan Jepun bangkit.

Berdasarkan apa yang dapat dicongak, kuncinya mudah. Sikap semangat nasionalisme, amanah, rajin, tidak mudah berasa selesa dan tidak mudah putus asa adalah resepi bagaimana Jepun mampu bangkit di bawah pemerintahan Meiji.

Menurut pandangan penulis pula, paling penting yang boleh dijadikan nilai iktibar ialah keikhlasan dan kebijaksanaan pemerintah yang mentadbir menjadi tonggak negara bagi membawa rakyat hidup lebih baik dan harmoni.

Rujukan:
1. Nota-nota kuliah Sejarah Asia Moden, Dr Ahmad Ali Seman bertarikh 3/12/2015.
2. Richard Story, A History of Modern Japan. 1991.


Jepun Buka Semula Stesen Keretapi Yang Tidak Berfungsi Ini Hanya Untuk Seorang Penumpang

Di Jepun terdapat satu stesen keretapi di utara kepulauan Hokkaido iaitu stesen Kami-Shirataki. Stesen ini antara stesen yang tertua dan masih menggunakan teknologi lama.

Tiga tahun lalu, disebabkan kedudukan stesen ini jauh dalam pedalaman, penumpang merosot dan servis pengangkutan juga telah diberhentikan, Japan Railway (JR) telah membuat keputusan untuk menutup stesen itu. Walau bagaimanapun, selepas mereka mengetahui ada seorang pelajar perempuan menaiki keretapi di stesen itu setiap hari untuk ke sekolah, mereka menukar fikiran.

Sejak dari itu, keretapi berhenti di stesen Kami-Shirataki hanya untuk mengambil dan menghantar pelajar perempuan tersebut. Japan Railway akan membuka stesen tersebut sehingga budak perempuan itu tamat persekolahan. Dia dijangka tamat persekolahan pada 26 Mac 2016. Setiap hari hanya dua keretapi yang akan berhenti di stesen Kami-Shiraki dengan jadual yang unik bergantung kepada waktu pergi dan balik pelajar tersebut dari sekolah.

Tindakan seperti ini membuktikan kerajaan Jepun sangat mementingkan pendidikan untuk rakyatnya. Salute.

Japan is keeping an entire train station open for just one passenger.

Posted by INSIDER on Tuesday, January 12, 2016

LIKE dan FOLLOW Vocket di Facebook serta Instagram


Jurutera Jepun Cipta Robot GUNDAM Terbesar

Pengumpul karakter Gundam pasti teruja dengan pembinaan robot yang berketinggian hampir 28 kaki membolehkan anda untuk mengendalikan sendiri robot tersebut. Jurutera dari Jepun, Masaaki Nagumo terinspirasi dari minat beliau dari komik yang diminati dari zaman kanak-kanak.

Robot yang dikenali sebagai LW-Mononofu akan dikendalikan melalui sistem kawalan dalam cockpit yang membolehkan pengendali untuk mengawal pergerakan kaki dan tangan. Para peminat berpeluang untuk mengendalikan robot ini dengan harga $930 (~RM3,634.00) untuk sejam.

Robot tersebut juga dilengkapi dengan ciri ‘pertempuran’ dengan bazuka di tangan kanannya yang mampu menembak bebola span pada kelajuan 140 kilometer sejam.

Walaubagaimanapun robot ini tidak mampu bergerak laju oleh kerana beratnya yang hampir mencecah 7 tan. Robot ini perlu dipisahkan kepada beberapa bahagian untuk mengeluarkan robot ini dari kilang tersebut oleh kerana ketinggiannya yang melebihi daripada pintu kilang tersebut.

Berikut kami sertakan video pengendalian LW-Mononofu oleh jururtera robot tersebut.


Jepun Dan Terjemahan Buku, Apa Masyarakat Kita Boleh Belajar Daripada Mereka

Sebuah masyarakat yang ingin menjadi masyarakat berilmu perlu membaca buku-buku ilmiah yang berkualiti. Kalau tak cukup pakar tempatan yang boleh menghasilkan buku-buku sedemikian, maka langkah yang perlu dilakukan adalah TERJEMAH.

Masyarakat Jepun suka membaca dan banyak melahirkan orang yang bijak pandai (ada 25 pemenang Hadiah Nobel). Dalam hal ini, penerbit buku di Jepun berjasa. Mereka tidak terjemah bulat-bulat tetapi mengubahsuainya mengikut tahap penerimaan orang Jepun.

Ambil contoh terjemahan buku Peter Navarro ini. Tajuk asal buku yang ditulis oleh penasihat Donald Trump ini agak membosankan: “Crouching Tiger: What China’s Militarism Means for the World”.

Golongan ‘layman’ yang tak faham maksud ‘militarism’ atau ‘crouching tiger’ terus tak minat dengan buku ini. Lalu penterjemah di Jepun menukarkan tajuknya kepada “Bei-Chu Moshi Tatakawaba” (“Kalau Amerika dan China Berperang”): tajuk yang lebih provokatif dan mudah dikaitkan oleh golongan ‘layman’.

Ditambah pula dengan ayat-ayat promosi di bawah untuk menaikkan minat orang ramai: “Buku yang ditulis oleh Penasihat Trump sendiri!” “Buku yang sedang dikaji di Bōei-shō (Kementerian Pertahanan)!”

Penerbit mereka memang laju dalam menterjemah buku. Tak sampai 2 minggu sebuah buku diterbitkan di US, versi terjemahannya akan ada di pasaran Jepun. Ini membolehkan Jepun sentiasa berada di hadapan. Di Taiwan pun sama. Taiwan ini kecil saja, tetapi kadar pembacaannya adalah antara yang tertinggi di dunia. Sebab mereka terjemah buku-buku luar.

Terjemahan karya-karya luar negara, terutamanya buku bukan fiksyen masih kurang di Malaysia. Orang kita boleh ‘catch up’ dengan trend fesyen dan trend filem Hollywood, tapi tak boleh nak ‘catch up’ dengan trend intelektual dan diskusi awam mereka yang dibentuk oleh buku-buku seperti “Capital in the Twenty-First Century” (Thomas Piketty), “Thinking, Fast and Slow” (Daniel Kahneman), “Why Nations Fail” (Daron Acemoglu dan James Robinson) dan sebagainya.

Kajian tempatan pula tak banyak. Maka kuranglah bahan bacaan ilmiah dalam Bahasa Kebangsaan yang boleh memajukan intelek masyarakat. Buku-buku sampah yang memuatkan status merepek artis atau personaliti media sosial pula melambak di pasaran.

Bila agaknya kita boleh baca “Capital”, “Thinking, Fast and Slow” dan “Why Nations Fail” dalam Bahasa Melayu?

Baca lagi: Rupanya Perpustakaan Tertua Dan Berusia Lebih 1000 Tahun Berada Di Sebuah Negara Islam


5 Perkara Yang Apple Umumkan Dalam Acara September 2015

Bagi peminat teknologi terutama peminat dan pembenci Apple pasti tidur lewat malam semalam kerana mengikuti acara Apple yang bermula pada pukul 1 pagi waktu Malaysia.

Ini adalah recap ringkas pengumuman Apple untuk anda yang tidak suka kusutkan kepala membaca details spesifikasi peranti.

1. Apple bekerjasama dengan Hermes untuk menghasilkan koleksi baru Apple Watch

2. iPad pro, iPad dengan skrin hampir sama besar Macbook 13 inci diperkenalkan

3. Apple memperkenalkan stylus versi mereka sendiri yang dipanggil Apple Pencil

4. Apple TV diintegrasikan dengan Siri dan alat kawalan baru yang menggunakan bluetooth dan panel sentuhan

5. iPhone 6s dan 6s Plus diperkenalkan dan hadir dengan warna baru, Rose Gold.

LIKE dan FOLLOW Vocket di Facebook serta Instagram


Jepun Dari Lensa Kamera Yoshiro Ishii

Jepun memang terkenal dengan tempat-tempat yang menarik untuk dilawati. Jurugambar bebas Yoshiro Ishii merakam gambar- gambar menarik ini untuk laman Instagramnya dan juga untuk majalah digital ‘Inspiration Cult Mag’.

Gambar-gambar yang dirakam Ishii sangat  awesome. Beliau bermain dengan komposisi dan warna untuk menghasilkan gambar-gambar seperti di bawah. Anda boleh ikut perkembangan gambar terbaru dari Ishii di laman Instagram beliau di sini.


Skuad Jepun Gagal Pertahankan Kejuaraan AFC U23 Championship, Ini Strategi Mereka Sebenarnya

Juara bertahan kejohanan AFC U23 Championship, Jepun, gagal mara ke pusingan separuh akhir edisi 2018 selepas terkandas diperingkat suku akhir dibelasah Uzbekistan 4 gol tanpa balas petang tadi.

Skuad bimbingan Moriyasu Hajime itu kelihat seolah-olah tidak berdaya untuk memberikan saingan setaraf kepada pemain-pemain dari Uzbekistan yang jelas menguasai perlawanan.

Namun, Jepun tidak panik dengan kekalahan itu kerana mereka memang tidak menghantar skuad U23 mereka ke kejohanan ini sebenarnya.

Ketika mereka mengumumkan skuad penuh untuk dihantar ke saingan AFC U23 Championship 2018 pada 26 Disember 2017 yang lalu, JFA telah menyenaraikan 23 pemain berusia bawah 21 tahun ke China.

Melalui kenyataan ketua jurulatih, Moriyasu Hajime, perlawanan pertama di AFC U23 Championship ini adalah kejohanan rasmi kedua skuad U21 ini selepas menyertai satu kejohanan di Thailand iaitu M-150 Cup 2017.

12 dari 23 pemain yang didaftarkan dalam kejohanan AFC U23 Championship 2018 ini adalah dari skuad Piala Dunia FIFA U20 yang berlangsung di Korea Selatan pada 20 Mei hingga 11 Jun 2017.

Dalam kejohanan itu, skuad U20 Jepun mara sehingga pusingan kalah mati, dan tewas kepada Venezuela 0-1, dimana Venezuela juga adalah finalis Piala Dunia FIFA U20 2017.

Selain itu juga, beberapa tonggak dari skuad Piala Dunia U20 tidak dipanggil untuk menyertai pasukan dalam kejohanan AFC U23 untuk memberikan rehat yang cukup kepada pemain-pemain seperti Ritsu Doan serta Takefusa Kubo.

2 tahun dari sekarang, Tokyo akan menjadi tuan rumah kepada temasya Sukan Olimpik 2020 dan mereka sudah terjamin tempat dalam acara bola sepak nanti.

Memikirkan aspek pendedahan yang perlu diberikan kepada pemain-pemain yang bakal menjadi prospek skuad utama Sukan Olimpik 2020 itu nanti, mereka memutuskan untuk mula mengumpulkan pemain dan menghantar mereka ke kejohanan-kejohanan rasmi.

JFA melihat kejohanan AFC U23 tahun ini sebagai sebuah platform terbaik untuk skuad yang baru dibentuk untuk menghadapi lawan dalam kategori umur 23 tahun.

Mereka sedar risiko yang diambil dari keputusan ini, tetapi untuk satu rancangan misi Sukan Olimpik 2020, mereka berpegang kepada rasional yang telah dipersetujui.

Keputusan ini tidak dibuat oleh sebelah pihak sahaja, tetapi telah dibincangkan dan dipersetujui oleh pihak kelab pemain yang terlibat, termasuk tidak memanggil pemain yang banyak beraksi diperingkat kelab kerana tidak mahu timbul isu ‘fatigue’ keatas pemain.

Hajime Moriyasu, dilantik sebagai ketua jurulatih skuad Olimpik Jepun pada 20 Oktober 2017 dengan misi utama untuk meraih pingat di temasya sukan terbesar dunia itu nanti.

Walaupun sedar bukan satu misi yang mudah, mereka mahu melihat skuad bola sepak meraih pingat sukan Olimpik ditempat sendiri dan misi itu dikongsi bersama semua pihak yang terlibat dari JFA sehinggalah penyokong mereka.

Demi mencapai sasaran itu, mereka sedar masa hanya tinggal kira-kira 2 tahun setengah, justeru persiapan perlu dimulakan segera.


Jepun Hasilkan Pingat Olimpik 2020 Daripada Gadget Yang Dikitar Semula

Menyebut mengenai kebersihan dan kitar semula, negara Jepun sememangnya tidak asing lagi dari mengangumkan kita semua. Terbaru, bersempena dengan Olimpik 2020 yang bakal dilangsungkan di Tokyo, negara ini telah berjaya menghasilkan pingat daripada bahan gadget yang dikitar semula.

Inisiatif ini dijalankan selepas memperlihatkan terdapat beberapa komponen yang tersedia di dalam gadget yang masih boleh dikitar semula. Bersesuaian dengan dunia teknologi yang semakin pantas, Jepun mengambil inisiatif untuk menghasilkan pingat mereka daripada gadget yang tidak lagi digunakan ramai.

Difahamkan projek untuk mengumpul gadget terbuang yang dilakukan negara ini berjaya mengumpul sebanyak 47 ribu tan gadget. Projek ini turut memberi peluang kepada orang ramai untuk menyumbang gadget yang tidak lagi digunakan dengan meletakkannya di pejabat pos berdekatan Jepun.

Berdasarkan laporan, Jepun sudahpun berjaya mengekstrak dan memperoleh sebanyak 2,700kg gangsa, 4,100kg perak serta 30.3kg emas melalui projek yang dijalankan. Menarik bukan?

Setakat ini pingat Olimpik Tokyo 2020 telahpun dihasilkan dan bakal dipamerkan kepada umum menjelang suku ketiga tahun ini. Sama-sama kita nantikan inovasi terbaru daripada negara matahari terbit ini.


Selepas Kalah Jepun Jadikan Bilik Persalinan Bukti Mereka Pembersih

Misi Jepun untuk bersaing di dalam kempen Piala Dunia 2018 telahpun tamat pada pagi tadi selepas tewas ditangan Belgium dengan keputusan 3-2. Keputusan ini mungkin sesuatu yang bermakna buat Belgium selepas berjaya bangkit dengan tiga gol selepas Jepun menyumbat dua gol pada awalnya.

Meskipun tewas, pemain Jepun nampaknya terus konsisten dalam mempamerkan budaya contoh bagi negaranya serta orang ramai. Berikut apa yang dibuat oleh Jepun sejurus selepas tamat sahaja perlawanan menentang Belgium.

Here’s Team #JPN staying on the field after that heartbreaking loss and paying tribute to their fans as their #WorldCup comes to an end pic.twitter.com/UCOEZ530GD

— Marcus Gilmer (@marcusgilmer) July 2, 2018

Tidak hanya para pemain, para penyokong Jepun turut menerima pujian ramai berikutan sikap mereka yang mementingkan kebersihan. Gelagat penyokong mereka yang patriotik dan comel juga turut mecuri perhatian ramai.

Pihak pasukan Jepun ternyata turut menunjukkan sikap contoh selepas buat tuan rumah Russia selepas membersihkan bilik persalinan sejurus selepas tamat perlawanan. Nota bertulis ‘terima kasih’ di dalam Bahasa Russia turut ditinggalkan daripada pasukan Jepun.

Tahniah diucapkan buat pasukan Jepun. Anda berjaya membuktikan pasukan Asia mampu bersaing secara kompetitif bersama pasukan elit Eropah dalam sukan bola sepak. Lebih mengangumkan adalah sikap dan mentaliti penyokong yang berjaya menarik perhatian ramai di setiap edisi Piala Dunia.

Semoga negara kita dapat menjadikan Jepun sebagai contoh baik dari segi pembangunan bola sepak mahupun disiplin para penyokong dalam menjaga kebersihan.


Jepun Keluar Amaran Kepada Warganya Di Malaysia, Dakwa Kemungkinan Ada Ancaman Pengganas

Kementerian Luar Jepun mengeluarkan amaran kepada semua rakyat negaranya yang berada di Malaysia, Indonesia, Filipina, Singapura, Thailand dan Myanmar mengenai kemungkinan ancaman pengganas di sini, lapor BERNAMA.

Kedutaan Jepun semalam turut mengesahkan mengenai amaran terbabit yang meminta semua 31,000 warga Jepun yang tinggal di Malaysia untuk mengelak daripada berada berdekatan dengan kemudahan keagamaan dan kawasan sesak.

Seorang pegawai kedutaan yang dihubungi BERNAMA tidak memperincikan maklumat yang diterima olehnya, tetapi mengesahkan bahawa kenyataan itu dikeluarkan pagi semalam kepada semua warga Jepun yang berada di Malaysia selepas mendapat arahan dari Tokyo.

Thai Enquirer pula melaporkan bahawa cubaan untuk mendapat maklumat lanjut mengenai amaran terbabit turut dilakukan oleh Kementerian Luar Thailand, bagaimanapun jawapan sama diberikan, “Kementerian Luar Jepun tidak mengungkapkan sumber amaran ini dan kedutaan Jepun tidak memiliki informasi lebih lanjut,” kata Tanee Sangrat, Ketua Pengarah Jabatan Penerangan dan Jurucakap Kementerian Luar Negeri.

Hal sama turut terjadi di Kementerian Luar Filipina seperti yang dilaporkan oleh AP News, di mana mereka mengatakan bahawa tidak ada maklumat lanjut mengenai ancaman terbabit. Manakala Kementerian Luar Indonesia pula menafikan bahawa ada amaran dikeluarkan kepada warga Jepun di sana.

Pengarah Komando Cawangan Khas Bukit Aman Datuk Zamri Yahya berkata setakat ini belum ada maklumat mengenai kemungkinan ancaman pengganas di negara ini. Memetik laporan The Star, beliau berkata amaran yang dikeluarkan oleh Kedutaan Jepun kepada warganya di Malaysia adalah nasihat perjalanan.

Tambah beliau lagi, kemungkinan ada ancaman pengganas di rantau Asia Tenggara kerana amaran yang dikeluarkan oleh Jepun adalah berdasarkan penilaian ancaman yang dilakukan oleh negara terbabit.

Zamri turut menyatakan bahawa amaran tersebut adalah tindakan rutin dalam mengingatkan warganya untuk berhati-hati bersempena dengan ulang tahun ke-20 serangan 11 September 2001 ke atas Amerika Syarikat dan mungkin juga berkaitan Taliban yang sudah kembali berkuasa di Afghanistan.

Setakat ini hanya Kedutaan Jepun yang mengeluarkan amaran buat warganya dan Cawangan Khas, melalui Unit Counter Terrorism, akan terus memantau perkembangan yang mungkin terjadi dan mengambil tindakan yang sewajarnya.

Anda impikan untuk kerja di Jepun? Ini 16 elemen yang anda perlu lulus. Klik pautan di bawah untuk membaca.

Mahu Bekerja Di Jepun? Anda Mesti Lulus 16 Elemen Utama Ini Dahulu

Kamagasaki, Bandar Yang ‘Dipadam’ Daripada Peta Jepun

Khidmat ‘Kekasih Sewa’ Yang Normal Serta Sah Di Jepun


Jepun Kesan Varian Baharu COVID-19, Datang Daripada Empat Pelancong Brazil

Semalam, Kementerian Kesihatan Jepun mendedahkan penemuan varian baharu COVID-19 daripada empat pelancong dari Brazil.

Ketua Institut Penyakit Berjangkit Nasional Jepun, Takaji Wakita, mengatakan varian baru itu berbeza dengan mutasi yang terjadi di Britain dan Afrika Selatan.

“Saya difahamkan bahawa varian baru yang berbeza dengan UK dan Afrika Selatan telah ditemukan,” kata Wakita pada sidang akhbar seperti dilaporkan oleh Reuters.

Seorang pegawai kementerian kesihatan mengatakan bahawa mereka sedang mengkaji ciri-ciri varian baru. Ini termasuk memahami kesan vaksin terhadap varian baharu dan seberapa serius gejalanya.

Sebelum ini pada akhir Disember, Jepun mengesahkan penemuan kes pertama mengenai varian baru COVID-19 daripada penumpang yang baru tiba dari UK pada 25 Disember 2020.

Penemuan kes mutasi baharu COVID-19 berlaku ketika Jepun mengeluarkan perintah larangan sementara kepada warga asing yang bukan pemastautin memasuki negara itu hingga akhir Januari 2021.

Bagaimanapun, warganegara Jepun dan warganegara asing yang tiba dari luar negara masih dibenarkan masuk dengan syarat mereka menunjukkan bukti ujian COVID-19 negatif yang dikeluarkan tidak lebih dari 72 jam sebelum berangkat.

Bukan itu sahaja, semua yang tiba di Jepun juga diminta menjalani kuarantin selama dua minggu.

Terdahulu, KKM kenal pasti mutasi baru COVID-19 di Malaysia. Klik pautan di bawah untuk membaca.

KKM Kenal Pasti Mutasi Baru COVID-19 Di Malaysia, Adakah Lebih Agresif Dari Biasa?

Mutasi Baharu COVID-19 Cetus Panik, Negara Luar Mula Sekat Pelawat Dari UK

Mutasi Baharu COVID-19 Dilaporkan Mudah Berjangkit, Ini Apa Yang Anda Perlu Tahu


Jepun Larang Penggunaan Produk Komunikasi Huawei Dan ZTE

Kerjaan Jepun bakal melarang penggunaan produk telekomunikasi buatan negara China iaitu Huawei Technologies dan ZTE Corps kerana bimbang akan ancaman keselamatan siber dari kerajaan China. Berita ini telah tersebar luas dalam kalangan penduduk Jepun berikutan laporan media tempatan seperti Jiji Press dan Yomiuri Shimbun.

Perkara ini turut dikaitkan dengan gesaan Amerika Syarikat yang meminta negara-negara sekutunya untuk sebaik-baiknya tidak menggunakan produk daripada dua jenama ini bagi menghindari ancaman ‘pengintipan’ atau lebih buruk lagi serangan siber dari China. Kerajaan Jepun akan mula menyemak semula peraturan mengenai isu ini selewat-lewatnya minggu hadapan.

Jurucakap kanan kerajaan Jepun, Yoshihide Suga tidak memberikan sebarang komen berhubung laporan berkenaan, namun berkata, Jepun sentiasa bekerjasama rapat dengan AS berhubung isu keselamatan siber.

Jepun bakal mengikut jejak dua lagi negara yang sudah melarang penggunaan produk komunikasi tersebut iaitu New Zealand dan Australia. Perkara ini juga dipercayai ada kaitan dengan penahanan Ketua Pegawai Kewangan Huawei baru-baru ini.


Jepun Mungkin Bayar Separuh Kos ‘Travel’ Anda Demi Naikkan Kembali Bilangan Pelancong

Nampaknya sedikit masa lagi Jepun adalah negara yang berbaloi untuk kita semua jejaki.

Bulan lalu, pulau di Sicily, Itali telah mengumumkan bahawa pelancong yang berkunjung ke sana akan ‘ditanggung’ kos percutian dengan separuh daripada harga tiket penerbangan serta bayaran semalam untuk 3 malam di hotel dibayar oleh kerajaan tempatan.

Jepun nampaknya ‘bermurah hati’ dan akan ikut cara ini demi meningkatkan kembali jumlah pelancong. Jepun sememangnya terkesan dengan pandemik COVID-19 dan menurut Japan Times, bilangan pelancong turun 99.99%, dengan hanya 2,900 pelancong dari luar negara melancong ke Jepun sepanjang April.

Ia adalah kali pertama sejak 1964 (tahun pertama mereka mula mengira jumlah pelancong ke sana) Jepun menerima kurang daripada 10,000 individu dari luar negara dalam masa sebulan.

Japan is going to covering half of your travel expenses to woo back tourists. "The ¥1.35 trillion ($12.5 billion) program could start in July if novel coronavirus infections subside soon." The Kyodo story in The Japan Times https://t.co/12NfYx4LQ4

— Yuri Kageyama (@yurikageyama) May 22, 2020

Ketua Agensi Pelancongan Jepun melaporkan bahawa kerajaan Jepun akan mencipta satu pelan yang hebat untuk menarik kembali minat pelancong luar untuk kembali melancong ke Jepun dengan menawarkan subsidi separuh untuk perbelanjaan travel di Jepun.

Buat masa ini, masih belum ada butiran berkenaan tawaran ini tetapi ia kemungkinan besar akan terus dilancarkan pada Julai 2020, bergantung kepada bila keputusan kawalan pergerakan untuk pelancong luar negara dimansuhkan oleh kerajaan Jepun.

Kerajaan Jepun dilaporkan perlu membelanjakan USD12 bilion (~RM52 bilion) untuk pelan tersebut tetapi demi merancakkan kembali sektor pelancongan mereka, ia adalah ‘pengorbanan’ yang perlu dibuat. Buat pelancong pula, ini adalah masa ‘terbaik’ untuk travel ke Jepun selepas pandemik COVID-19 ini pulih.

Melihat kepada perkembangan semasa, mungkin masih belum sesuai untuk rakyat Malaysia untuk melancong ke luar negara. Apa yang anda boleh buat pada ketika ini adalah simpan duit dan tulis itinerary tempat mana yang anda mahu terjah di Jepun nanti.

Untuk pengetahuan anda, AirAsia telah melanjutkan tempoh sah akaun kredit anda sehingga 2 tahun sekiranya anda mahu pilih masa terbaik untuk ke Jepun nanti. Baca pada pautan di bawah.

AirAsia Kini Lanjutkan Tempoh Sah Akaun Kredit Sehingga 2 Tahun

5 Persediaan Penting Buat Anda Yang Ingin Melancong Ke Jepun

Anda Mungkin ‘Bebas’ Melancong Seperti Biasa Mulai 2023 Selepas COVID-19


Jepun Perkenalkan Rekaan ‘Anime’ Bendera Negara Sempena Sukan Olimpik 2020

Kejohanan sukan Olimpik bakal diadakan pada bulan Julai tahun hadapan di Jepun dan baru-baru ini, terdapat beberapa rekaan dikongsikan bagi mempromosikan temasya sukan tersebut dalam bentuk anime.

‘World Flags’ merupakan karakter khas yang dihasilkan mewakili setiap negara yang akan bertanding di sukan Olimpik nanti. Setiap negara mempunyai rekaan anime bertemakan samurai dengan perisai yang mewakili warna kebangsaan setiap negara.

Samurai Malaysia diberi nama ‘Child of the Sun and Moon’ dan hadir dengan pakaian tradisional Jepun berwarna biru, merah dan kuning yang sama dengan warna bendera kita iaitu Jalur Gemilang (Stripes Of Glory).

Selain Malaysia, beberapa negara Asia lain yang turut diberikan sentuhan anime samurai adalah Singapura, Filipina, Thailand dan Indonesia. Malah, jika anda ingin melihat rekaan negara lain, anda boleh ke laman web ini.

Menurut laman World Flags, projek ini bukan projek rasmi Olimpik 2020 dan sekadar suka-suka sahaja. Walaupun projek ini bukan projek rasmi untuk sukan Olimpik 2020 tetapi ianya tetap cool!


Jepun Sudi Menerima Sampah Dari Negara Asia Tenggara

Isu pembuangan sampah yang tidak boleh dikitar semula dari negara yang besar ke beberapa negara di Asia yang sedang membangun merupakan satu isu yang besar dan sensitif.

Malah, negara kita juga telah menghantar semula sisa sampah yang telah dibawa masuk ke negara kita secara haram ke negara asal mereka. Kemudian, Filipina juga bertindak memulangkan semula sampah yang dihantar ke negara itu ke negara asalnya.

Saban tahun, beberapa negara Asia dijadikan gedung pembuangan sampah antarabangsa. Ini menunjukkan kebangkitan negara Asia bersuara dan mengambil tindakan mempertahankan hak dan menolak diperlakukan sedemikian rupa.

Akan tetapi, berbeza dengan negara Jepun apabila negara tersebut sekian lama telah memproses sampah menjadi sumber tenaga mereka. Untuk pengetahuan anda, Jepun telah menghasilkan tenaga dengan menggunakan sampah dari tahun 1960.

Menurut laporan Nikkei Asian Review, Menteri Alam Sekitar Jepun mengatakan bahawa Jepun akan tampil membantu negara jiran seperti Vietnam, Indonesia dan Filipina untuk menghapuskan sampah dalam negara mereka dan menyediakan dana sebanyak $18.49 milion untuk perkara tersebut.

Justeru itu, Jepun sangat mahir dalam teknologi dari bahan buangan kepada tenaga dan kini mempunyai hampir 380 pusat operasi. Akan tetapi, kos untuk teknologi ini agak mahal untuk diperluaskan di negara lain dan jika ada pihak melabur untuk kajian lebih lanjut, pastinya akan mempertingkatkan eksport teknologi ini di 10 negara lain menjelang 2023.


5 Perkara Yang Berlaku Sepanjang Apple Keynote 2016

Selepas lambakan ura-ura yang diterima akhirnya iPhone 7 dilancarkan. Boleh dikatakan hampir 90% ura-ura yang dikeluarkan sebelum ini adalah benar termasuk pengumuman warna baru dan tiada lagi penggunaan headphone jack.

Walaubagaimanapun, Apple Keynote bukan lagi mengenai iPhone sahaja. Tim Cook turut mengongsikan beberapa perkara baru mengenai sistem operasi terbaru Apple serta produk-produk terbaru Apple.

Acara dimulakan dengan carpool karaoke bersama Tim Cook selaku CEO Apple. Acara diteruskan dengan beberapa gimik daripada Tim Cook dan Pharrell Williams serta membincangkan tentang Apple Music.

Tiba masanya untuk Tim Cook mengumumkan 5 perkara atau produk Apple sepanjang acara tersebut berlangsung.

Antara yang tidak dijangka oleh sesiapa. Malah, tiada sebarang rumour sebelum ini yang membincangkan mengenai kerjasama Nintendo bersama Apple.

Apple memilih watak iconic Nintendo iaitu Super Mario sebagai permainan terbaru buat pengguna iOS dan akan bermula pada Disember ini. Mengapa Mario?Because everybody loves Mario.

Berikutan fenomena permainan Nintendo yang baru dilancarkan iaitu Pokemon GO mendapat sambutan yang luar biasa, Apple mengharapkan reaksi yang sama pada permainan Super Mario Run.

Daripada demo yang dipertontonkan, ia membawakan permainan dengan rekaan klasik seperti Mario 2D sebelum ini. Buat pengguna iOS, anda akan boleh bermain dan bersaing bersama rakan anda pada permainan Super Mario Run bermula Disember ini apabila mula dilancarkan.

Penggunaan jam pintar mungkin masih kurang di dalam negara kita, namun turut mendapat sambutan yang luar biasa di US. Tim Cook diawal pengenalan Apple Watch OS 3 dengan bangganya mengumumkan penjualan Apple Watch berjaya mengatasi beberapa syarikat jam yang sudah lama bertapak di dalam industri.

Untuk sebuah update daripada smartwatch, saya boleh katakan Apple banyak membuat perubahan meskipun sedikit terbatas berikutan saiz skrin yang kecil. Apple menjanjikan user interface yang lebih menarik serta memfokuskan kepada kesihatan dan sukan.

Fungsi-fungsi seperti Apple Fitness dan Apple Health antara yang diberi penekanan daripada Apple. Selain itu, Apple turut memperkenalkan ‘a new way of messenging’ dimana membolehkan anda menaip mesej dengan lebih mudah menggunakan Apple Watch. Lupakan qwerty, tulis sahaja secara terus pada Apple Watch dan Apple Watch akan mengesan tulisan anda dengan mudah.

Apple turut memperkenalkan aplikasi terbaru iaitu Breathe. Aplikasi yang mengingatkan anda untuk bernafas. Maaf, ini bukan sarcasm dan turut dinyatakan di dalam event Apple. Breathe bakal mengingatkan anda untuk mengambil sedikit masa untuk mengambil deep breath agar pengguna sentiasa relax dan sihat.

Sebuah lagi berita menarik buat peminat Nintendo, Pokemon GO bakal hadir buat Apple Watch. Melalui aplikasi ini, ia akan memaparkan jarak yang perlu dijalan untuk menetaskan sesuatu telur.

Pihak Niantic turut menegaskan penggunaan Apple Watch bakal membuatkan anda tidak lagi perlu melihat kepada telefon pintar untuk mengetahui Pokestop dengan lebih mudah.

Buat anda yang mempunyai Apple Watch, OS terbaru daripada Apple ini akan menemui anda pada 13 September ini.

Processor yang lebih cepat, GPS dan fungsi kalis air antara yang terbaru pada Apple Watch Series 2. Seperti sistem operasinya, Apple Watch Series 2 turut memfokuskan kepada atlet dimana smartwatch terbaru daripada Apple ini sangat sesuai untuk perenang.

Beberapa aplikasi disediakan bagi membantu perenang dan runner untuk mengetahui mengenai beberapa info.

Jika anda merasakan Apple Watch Series 2 tidak cukup ‘sukan’ buat anda, Apple turut memperkenalkan Apple Watch Nike+. Kombinasi warna yang terang dan sporty bakal memperlihatkan imej pengguna sebagai seorang atlet.

Nike turut mengatakan Apple Watch keluaran mereka hadir dengan fungsi khas iaitu motivation. Ya, motivasi yang diperlukan bagi setiap pelari untuk keluar berlari. Apple Watch turut merekod prestasi dan tarikh terakhir anda berlari untuk mengingatkan anda untuk terus bersukan.

Apple akhirnya mengumumkan Apple iPhone 7. Seperti setiap tahun, tagline ‘best it’s ever made’ sekali lagi disebutkan Tim Cook.

Dari segi rekabentuk, tidak banyak perubahan yang dapat dilihat. Perubahan terbesar mungkin pada antenna line yang diletakkan pada permukaan atas dan bawah iPhone pada kali ini.

Sebuah perkara menarik pada saya mengenai iPhone 7 pastinya kamera. iPhone 7 hadir dengan kamera 12 megapixel beserta kamera hadapan dengan 7 megapixel. Kaki selfie mesti tak sabar untuk dapatkan iPhone terbaru.

Tidak cukup dengan penggunaan lens terbaru yang lebih canggih, iPhone 7 Plus hadir dengan ‘plus one more camera’ dibahagian belakang. Dual-lens camera pada iPhone 7 Plus membolehkan telefon ini berdaya untuk zoom dengan baik tanpa menjejaskan kualiti.

5 warna yang diumumkan pada Apple iPhone 7 pada kali ini iaitu Silver, Gold, Rose Gold, Black dan Jet Black. Warna Black hadir dengan permukaan yang matte manakala permukaan iPhone 7 Jet Black lebih glossy, premium dan berkilat

Memandangkan 16 GB sudah tidak releven, Apple telah meletakkan storan 32 GB sebagai base model pada iPhone terbaru. 3 variasi saiz storan yang diumumkan iaitu 32 GB, 128 GB dan 256 GB.

Meskipun hadir dengan teknologi terbaru serta saiz storan yang lebih besar, harga Apple iPhone 7 masih dikekalkan harga penjualan seperti Apple iPhone 6S sebelum ini. Untuk mengatakan produk Apple lebih murah tentunya tidak namun sebuah langkah yang baik untuk sebuah telefon flagship mereka.

Selamat tinggal headphone jack. Apple kini menggunakan Lightning port. Mungkin ramai diantara kita yang mengangap keputusan ini kurang releven namun Apple mengatakan mereka mempunyai prinsip ‘courage’ dimana berani untuk membuat perubahan.

Dikatakan penggunaan lightning port bakal menghasilkan audio yang lebih jelas dan berkualiti. Memandangkan 3.5mm headphone jack sudah lama digunakan, boleh kami katakan perubahan ini agak wajar.

Apple turut mempekenalkan 3 produk Beats dengan sokongan wireless serta Apple Airpod. Sebuah earphone tanpa wayar dengan sokongan Siri. Rekabentuk yang futuristic yang ditampil mungkin menjadi antara sebab produk ini bakal menjadi kegilaan ramai.

Apple mengumumkan harga untuk sebuah Apple AirPods adalah $159 yang bersamaan dengan ~RM645.00. Buat anda yang membeli iPhone 7, Apple EarPods turut disertakan seperti biasa dengan sokongan lightning port.

Itu sahaja sedikit sebanyak yang diumumkan oleh Pihak Apple melalui acara Apple Keynote yang berlangsung pada pagi tadi.

Apple memilih Sia sebagai top artist of the week di Apple Music sebagai acara penutup sempena Apple Keynote 2016.

Adakah anda excited dengan pengumuman terbaru daripada Apple? Kongsikan dengan kami adakah anda teruja dengan permainan Super Mario Run, iPhone 7 atau mungkin Apple AirPods.


Jepun Umum Imperial Baharu ‘Reiwa’ Berkuatkuasa Mulai Mei Ini

Bermula 1 Mei ini, Jepun akan memulakan era imperial baharu yang dikenali sebagai ‘Reiwa’. Era Imperial baharu ini akan dipimpin oleh Putera Naruhito selepas ayahandanya, Maharaja Akihito turun takhta hujung bulan ini. Permulaan era imperial baharu ini sekaligus menandakan pengakhiran era ‘Heisei’.

‘Reiwa’ terhasil daripada gabungan 2 perkataan iaitu ‘Rei’ yang bermaksud bertuah dan ‘Wa’ yang bermaksud kedamaian dan harmoni telah diumumkan oleh Ketua Setiausaha Kabinet Yoshihide Suga, yang menunjukkan papan aksara perkataan tersebut Isnin lalu. Perdana Menteri Shinzo Abe turut hadir pada majlis berkenaan.

Nama imperial baharu tersebut telah dibincangkan beberapa bulan yang lalu yang melibatkan 9 orang cendikiawan sebagai ahli panel. Pengumuman nama baharu tersebut amatlah dinanti-nantikan oleh seluruh rakyat negara matahari terbit itu.


‘Jerat Kehancuran Hidup’- Pinjaman Peribadi GOpinjam Dari Touch ‘n Go Undang Pertikaian Netizen

Pada 1 April 2022, kami melaporkan bahawa Touch ‘n Go eWallet telah memperkenalkan produk kewangan baharu iaitu skim pinjaman peribadi digital yang dikenali sebagai GOpinjam.

Skim pinjaman peribadi digital tersebut membolehkan pengguna yang layak boleh memohon pinjaman peribadi sehingga RM10,000 dengan ansuran fleksibel dari 1 minggu hingga ke 12 bulan.

Apa yang mengejutkan adalah kadar faedah tetap antara 8% sehingga 36% setahun bergantung kepada tempoh pinjaman. Kadar faedah yang agak tinggi mendapat perhatian ramai.

Menjengah ke ruangan komen perkongsian di page The Vocket, rata-rata netizen mengatakan ini adalah ‘jerat’ untuk orang ramai kerana boleh membuatkan mereka muflis jika tidak mampu membayarnya kelak.

Bukan itu sahaja, para netizen turut berpendapat kadar interest yang dikenakan cukup tinggi dan akan memakan diri. Malah, rata-rata netizen turut menasihati anak muda agar tidak terpengaruh untuk membuat pinjaman yang mengamalkan riba.

Segelintir netizen juga berpendapat untuk membebankan diri sendiri dengan membuat pinjaman yang memiliki kadar interest tinggi. Untuk pengetahuan anda, CIMB e-Zi Tunai adalah produk perbankan konvensional dan tidak mematuhi Syariah.

Untuk ketahui lanjut tentang GoPinjam ini, klik sahaja pautan di bawah.

Aplikasi Touch ‘n Go eWallet Sedia Tawarkan Skim Pinjaman Peribadi Mencecah RM10,000

KWSP Umum Butiran Penuh Permohonan Untuk Pengeluaran Khas RM10,000


Jerebu Melanda Miri Akibat Kebakaran Belukar

Seperti diramalkan, jerebu kembali menyelubungi Bandaraya Miri berikutan kebakaran 80 hektar belukar berhampiran Institut Latihan Perindustrian (ILP) Kuala Baram sejak dua hari lalu.

Semakan Indeks Pencemaran Udara (IPU) dalam laman web Jabatan Alam Sekitar (JAS) menunjukkan bacaan IPU di institut berkenaan setakat 1 tengah hari ini adalah 299 iaitu paras tidak sihat manakala Miri pula mencatatkan paras sihat 42.

Bagaimanapun, meskipun IPU di Miri mencatat paras sihat, namun bau asap akibat kebakaran belukar itu boleh dirasai di pusat bandar raya ini.

Ketua Bomba dan Penyelamat Miri Law Poh Kong berkata pada masa ini kebakaran belukar masih dapat dikawal, bagaimanapun, angin kencang memberi cabaran besar kepada mereka.

Bacaan IPU antara 0 dan 50 dianggap baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) dan 300 ke atas (berbahaya).

BACA: 7 Tip Pemakanan Sihat Semasa Jerebu Oleh KKM